
ועדת החוקה, חוק ומשפט
16/06/2014

הכנסת התשע-עשרה
נוסח לא מתוקן

מושב שני
<פרוטוקול מס' 198>
מישיבת ועדת החוקה, חוק ומשפט
יום שני, י"ח בסיון התשע"ד (16 ביוני 2014), שעה 10:00
<סדר היום:>
<הצעת חוק המאבק בטרור, התשע"א-2011 - הכנה לקריאה שנייה ושלישית>
נכחו:

<חברי הוועדה:> 
דוד רותם – היו"ר

אלעזר שטרן – מ"מ היו"ר

שולי מועלם-רפאלי

אורי מקלב

אורית סטרוק

עדי קול

<מוזמנים:> 
	עו"ד נעמה פויכטונגר
	–
	ייעוץ וחקיקה (פלילי), משרד המשפטים

	עו"ד עמית מררי
	–
	ייעוץ וחקיקה, משרד המשפטים

	עו"ד ישי שרון
	–
	הסנגוריה הציבורית הארצית

	עו"ד אורלי בן ארי
	–
	פרקליטות המדינה

	אבי
	–
	משרד ראש הממשלה

	עו"ד יצחק וכטל
	–
	סגן היועץ המשפטי, משרד הביטחון

	עו"ד רינת המאירי
	–
	אגף היועץ המשפטי, משרד הביטחון

	רפ"ק קובי כהן
	–
	ראש חוליית תקיפה כלכלית, המשרד לביטחון פנים

	עו"ד יצחק בם
	–
	פורום משפט חוקתי וזכויות אדם, לשכת עורכי הדין

	עו"ד לילה מרגלית
	–
	האגודה לזכויות האדם

	ארנון מאיר
	–
	המכון הישראלי לדמוקרטיה

	עו"ד עמיר פוקס
	–
	המכון הישראלי לדמוקרטיה

	עו"ד חניה שור שטולברג
	–
	הפורום המשפטי למען ישראל

	תמי ברנע
	–
	רכזת בכירה, ועדת החוקה, חוק ומשפט


<ייעוץ משפטי: >
סיגל קוגוט
אפרת חקאק
<מנהלת הוועדה:>
דורית ואג
<רישום פרלמנטרי:>
אהובה שרון – חבר המתרגמים
<הצעת חוק המאבק בטרור, התשע"א-2011> - הכנה לקריאה שנייה ושלישית
<היו"ר אלעזר שטרן:>
בוקר טוב. בשלהי האירועים, אני פותח את הישיבה. 

סיגל, בבקשה.

<סיגל קוגוט:>
בעקבות הדיון הקודם, שלחתי נוסח לחדד דברים שעלו בדיון.

<היו"ר אלעזר שטרן:>
לא רק לחדד. אני חושב שהנוסח הוא נוסח שמנסה לתכלל.

<סיגל קוגוט:>
לתכלל. כמובן שלא כולם מסכימים לגבי כל הרכיבים שלו ויש כאן גם חלופות. חברת הכנסת סטרוק רצתה רעיונות מסוימים וזה לא הרעיון שהמשנה ליועץ המשפטי לממשלה ביטא כאן. אני מציעה שלפני שנתחיל את המרכיבים שטרם התייחסנו אליהם, הדבר הראשון שחשבתי, חשבתי שזה רק תיקון נוסח אבל מהתגובה של נעמה הבנתי שהיא לא רואה את זה כך. אני חשבתי שצריך להשתמש באותו מינוח. בכל מקום כתוב פגיעה חמורה, פגיעה חמורה, פגיעה חמורה. גם על הפגיעה בגופו של אדם, בחירותו, בהעמדתו בסכנה, חשבתי שצריך לומר פגיעה חמורה. ראיתי את המילה ממשית והמילה חמורה כאקוויוולנטיות והבנתי שנעמה רואה את זה אחרת. היא תסביר למה היא לא מסכימה לביטוי פגיעה חמורה.

<דוד רותם:>
לא ידעתי שנעמה מצביעה על החוק.

<סיגל קוגוט:>
נציגת הממשלה.

<נעמה פויכטונגר:>
מילולית, נשמע לי חמורה זה פחות חמור מ-ממשית. אנחנו חשבנו אחרת.

<סיגל קוגוט:>
אני רק רוצה לומר לכם מה ההגדרה בחוק העונשין לחבלה חמורה, שאני חשבתי שזה פחות או יותר הסטנדרט. "חבלה העולה כדי חבלה מסוכנת או הפוגעת או העלולה לפגוע קשה או לתמיד בבריאות הנחבל או בנכותו או המגיעה כדי מום או פגיעת קבע או פגיעה קשה באחד האברים, הקרומים, החושים החיצוניים או הפנימיים". זה מתחבר עם זה שגם על ההפגנות יש כנראה אי הסכמה לדון בהן או להוציא אותן.

<היו"ר אלעזר שטרן:>
בנוסח המקורי, ה-ממשית הייתה מחוברת גם לגופו וגם לחירותו.  אם אנחנו הולכים על חיבור הגוף והחירות, אולי הנוסח שהקראת עכשיו לא עולה בקנה אחד עם הפגיעה בחירותו.

<סיגל קוגוט:>
הפגיעה בחירותו, גם קודם היה כתוב, היא או ממשית או חמורה. אגב, אני מיד עניתי לכולם שהפגיעה בחירות, ברור שזה צריך להיות משהו מסוג של חטיפה או כליאת שווא, אבל יכול להיות שגם על זה יש מחלוקת. אני אפילו לא שאלתי את נציגי הממשלה כי כאשר העיר את זה נציג לשכת עורכי הדין, זה כל כך היה ברור לי שזאת כתיבה מקובלת ולא צריך להתעסק אתה יותר מדי, במיוחד כשהיא לא בסעיף הזה שמדבר על סכנת מוות ועל פגיעה קשה, כי אז ברור שלא מדובר כאן על חסימת כביש כאשר אתה לא נותן לאדם להפגין את מלוא חירותו ולנסוע בכביש. יכול להיות שנוכח העמדה שלהם לגבי הפגיעה החמורה בגוף, גם הפרשנות שלהם לגבי מה היא פגיעה בחירות - היא לא רק חטיפות או כליאות אלא גם אי נוחות בתנועה בכביש. לכן חשבתי שהם צריכים ללבן את זה.
<היו"ר אלעזר שטרן:>
אני רוצה להוסיף לטובת העניין את מה שנאמר כאן, כדי לשים את זה בתשתית הדיון. אני חושב שגם מה שמקובל לאורך שנים,  במה שהמדינה השתמשה או לא השתמשה, הופך להיות כלי שלא נצא מהדיון הזה אם לא נשאיר קצת מקום לשכל ישר. בעיני המקום של השכל הישר כאן הוא הרקורד.

<נעמה פויכטונגר:>
זה נכון לגבי כל החוק. אולי נדחה את השאלות הספציפיות שעלו ונתחיל מהסוף.

קודם כל, לגבי פגיעה בחירות, דובר על זה בשבוע שעבר. נדמה לי שהיה מובן שגם אנחנו מתייחסים לפגיעה בחירות ובטח גם בקונטקסט כפגיעה שבאמת מגבילה באופן משמעותי את חירותו של אדם. נדמה לי שחסימת מישהו בכביש, היא לכל היותר פגיעה בנוחות או אולי בחופש התנועה שלו ומכאן עוד פגיעה בחירות הדרך ארוכה ובוודאי אנחנו לא רואים כך את הדברים. נדמה לי, כמו שאמר היושב ראש, שזאת בהחלט פרשנות.

<דוד רותם:>
בוודאי. ממתי אצלכם פגיעה וחסימת כביש היא איזושהי עבירה? זאת גם לא עבירה.

<עדי קול:>
דודו, באת להעיר הערות ביניים?

<דוד רותם:>
אני באתי להעיר כמה הערות שאני רוצה.

<היו"ר אלעזר שטרן:>
חבר הכנסת רותם, אני מבקש שתניח לה קצת. קח בחשבון שלא היית בדיון הקודם וחלק מהדברים נאמרו. אין לי בעיה שתעיר עוד פעם אבל תתחשב.

<דוד רותם:>
אתה שוכח שאני בא להצביע.

<נעמה פויכטונגר:>
התייחסות שנייה, ברשותכם.

<עדי קול:>
רגע. פספסתי את הדברים שלך. את יכולה לחזור עליהם בבקשה?

<נעמה פויכטונגר:>
רק אמרתי שאנחנו תופסים את הפגיעה בחירות כמו שאמרה גם היועצת המשפטית של הוועדה. פגיעה בחירות, יש לנו לצערנו דוגמה מוחשית בימים האלה, היא פגיעה שבאמת פוגעת קשות בחירותו של אדם.

<היו"ר אלעזר שטרן:>
אף פעם לא התייחסו לחסימת כביש כאל פגיעה בחירות ולכן גם לא יתייחסו  לזה בעתיד.

<עדי קול:>
השאלה אם יש לזה איזושהי פרשנות. האם מישהו חשב שחסימת כביש תיכנס לזה?

<היו"ר אלעזר שטרן:>
כן.

<נעמה פויכטונגר:>
היה כאן נציג של לשכת עורכי הדין ואמר.

<היו"ר אלעזר שטרן:>
זה היה החשש.

<אורי מקלב:>
בעקבות החטיפה היו חסימות כבישים. לזה התכוונת?

<עדי קול:>
חסימות של צה"ל?

<אורי מקלב:>
הבעיה הייתה שלא היו חסימות כבישים.

<נעמה פויכטונגר:>
לגבי ההבדל בין פגיעה ממשית בגופו של אדם ובריאותו לפגיעה חמורה, אנחנו כן חושבים, קודם כל סמנטית, שפגיעה חמורה היא בוודאי פגיעה דרמטית יותר מאשר פגיעה ממשית. 

<עדי קול:>
למה?

<סיגל קוגוט:>
את יכולה להגיד מה נכלל כאן ולא נכלל כאן?

<נעמה פויכטונגר:>
שוב, אנחנו נמצאים בתחום אפור. לפעמים גם פגיעה  בחירות תוכל להיות פגיעה ממשית אבל לא פגיעה חמורה וזאת גם שאלה של פרשנות. למשל, נגיד שאדם נחטף ושוחרר כעבור שלוש שעות. האם זאת פגיעה חמורה?

<עדי קול:>
ברור.

<נעמה פויכטונגר:>
אני לא יודעת.

<עדי קול:>
ברור.

<נעמה פויכטונגר:>
אולי זאת רק פגיעה ממשית?

<עדי קול:>
לא. זאת פגיעה חמורה מאוד.

<דוד רותם:>
אדם נחטף, זאת פגיעה חמורה.

<נעמה פויכטונגר:>
אני חוששת ממצב שבו לא תמיד יהיה קונצנזוס על השאלה מה הוא חמור ומה לא. פגיעה ממשית היא פגיעה - - -

<סיגל קוגוט:>
שהיא לא סתם. לא רק דחיפה.

<נעמה פויכטונגר:>
היא מכוונת, היא חד משמעית ולא שנויה במחלוקת. היא לא משהו מזערי וחסר חשיבות. אני לא רואה כאן הצדקה דווקא בפגיעה מבין כל רשימת מעשי הטרור, הפגיעה הכי מובהקת ומשמעותית מבחינת התוצאות שלה, פגיעה בגוף של אדם, דווקא כאן להעלות את הסטנדרט.
<סיגל קוגוט:>
אני אגיד לך למה אני שואלת את זה. לא בגלל  זה אלא בגלל העמדה שלכם על הפגנות. יכול לצאת שמישהו דוחף מישהו, שורט מישהו, יש איזה עימות קטן. את רואה בזה פגיעה ממשית בגופו של אדם? זאת השאלה.

<נעמה פויכטונגר:>
לדעתי דחיפה של מישהו היא לא פגיעה ממשית בגופו של אדם.

<עדי קול:>
לא שריטה. לשבור יד.

<סיגל קוגוט:>
לשבור יד, זאת פגיעה חמורה.

<נעמה פויכטונגר:>
אני לא יודעת.

<סיגל קוגוט:>
חבלה חמורה לפי ההגדרה בחוק העונשין, אתה שובר למישהו יד – זאת פגיעה חמורה.

<היו"ר אלעזר שטרן:>
יש לי שאלה. אם נדלג לסוף, למה שהצעתם כסעיף קטן (ה).

<סיגל קוגוט:>
לזה הם לא מסכימים. זאת הסיבה.

<היו"ר אלעזר שטרן:>
בואו נדבר רגע על זה. יכול להיות שזה יהיה פתרון.

<סיגל קוגוט:>
הממשלה לא מסכימה שנדון בחוק הזה בהפגנות.

<היו"ר אלעזר שטרן:>
אבל החוק מבדל את ההפגנות.

<סיגל קוגוט:>
אבל הם לא מסכימים שנבדל.

<דוד רותם:>
אם הם לא מסכימים, הם יכולים למשוך את החוק, אם הם רוצים.

<נעמה פויכטונגר:>
אדוני, נדמה לי שבשלב הדיונים אנחנו כאן כדי להביע את דעתנו. בוודאי שאנחנו לא מצביעים בסוף.

<דוד רותם:>
טוב שאתם זוכרים את זה.

<נעמה פויכטונגר:>
כל פעם מזכירים לנו את זה. אנחנו לא שוכחים.

<היו"ר אלעזר שטרן:>
אני אגיד למה אני מציע עכשיו. יכול להיות שאם אנחנו נבדל את העניין של ההפגנות, הדחיפות וכל מה שמציגים מול זה, אם נגיע להסכמה על הדבר הזה, יכול להיות שאחרי כן יהיה לנו יותר קל ללכת לנושא של הפגיעה הממשית כי יהיה ברור שלא מדובר בהפגנות.

<נעמה פויכטונגר:>
בוודאי לא מתווכחים על סדר הדיון.

<עדי קול:>
הוא רוצה שתסכימי עכשיו על סעיף קטן (ה) ואז נוכל פחות להתווכח.

<אורית סטרוק:>
אני קודם כל מתנצלת על האיחור. זה ממש לא בסדר מצדי שאני מפסיקה באמצע דיון שהוא חשוב גם לי.

<דוד רותם:>
את בא בטרמפ?

<אורית סטרוק:>
כן. 

הנושא שדנים בו כרגע, של הניסוח, מהי הגדרת הטרור, נושא מאוד חשוב ואתה יודע שאני הייתי מאוד כלולה בדיון הזה בשבוע שעבר. אני לא חושבת שאנחנו יכולים לשבת ביום כזה שבו יש לנו שלושה נערים חטופים, שנחטפו על ידי ארגון טרור כתוצאה משחרור של טרוריסטים, ולדון.

<היו"ר אלעזר שטרן:>
נו, באמת.
<אורית סטרוק:>
אלעזר, תשמע. אני אומרת לך נו, באמת.  לא הרבה פעמים אני בוועדה הזאת.

<היו"ר אלעזר שטרן:>
אבל למה זה קשור?

<אורית סטרוק:>
אני אגיד. אני רוצה להגיד. אני באמת חושבת שהשעה מחייבת ואי אפשר להסתיר כדאשתקד ולהגיד שנחזור לסעיף.

<היו"ר אלעזר שטרן:>
מה לעשות? אני לא מבין. להגיד תהילים? שהוועדה תתכנס להגיד תהילים?

<דוד רותם:>
קודם כל, זה רעיון לא רע.

<אורית סטרוק:>
אלעזר, אני אמרתי תהילים בבוקר במערת המכפלה וגם בשעה 13:30 אנחנו מתכנסים ואני מזמינה גם אותך ואת כל המשתתפים כאן לאמירת תהילים בבית הכנסת של הכנסת, אבל זה לא הנושא. 

מה כל מהותו של החוק הזה?  החוק הזה שונה. הוא בא לקחת את כל החוקים הקיימים, ההגבלות המיוחדות שלהם שמונעות פגיעה בזכויות אדם, חוק סדר הדין הפלילי וחוקים אחרים, והוא בא להגיד שבמקרה שיש לנו עסק עם טרור, אנחנו משנים את הכללים. אנחנו נותנים לרשויות יותר כלים להילחם נגד תופעת הטרור.

<היו"ר אלעזר שטרן:>
אורית, לא הבנתי משהו ואני אומר לך את האמת והיא שאני לא פותח את זה לדיון. אני חושב שהכנסת צריכה להמשיך לעבוד. האירוע הזה, אני רוצה לומר לך שמבחינתי הוא כבר קרה, לצערי לקחנו בחשבון שהוא יקרה ואין כאן שום דבר חדש, חוץ מזה שהוא קרה עכשיו. כולנו משתתפים ומתפללים. בה נחה שאנחנו רוצים לגמור את החוק, אני לא אתן לך.

<אורית סטרוק:>
אתה כן תיתן לי קצת את רשות הדיבור.

<היו"ר אלעזר שטרן:>
קצת נתתי לך. כיוון שאת רוצה לכפור במהותו של החוק הזה עכשיו, אפשר להמשיך לדון.

<אורית סטרוק:>
לא. אני רוצה לשאול שאלה. עד עתה זאת הייתה ההקדמה. אם לא תפסיק אותי, אני אסיים מהר. 

<היו"ר אלעזר שטרן:>
אם תיקחי בחשבון שגם לאנשים אחרים יש כאן מגבלות של זמן ואת הדברים האלה את יכולה לומר במקומות אחרים, אז אני לא אפסיק אותך.
<אורית סטרוק:>
אבל אני אומרת דברים שקשורים לחוק.

<היו"ר אלעזר שטרן:>
תשתדלי להתחשב גם במגבלות הזמן שלנו.

<אורית סטרוק:>
אני מאוד מתחשבת. השאלה שאני עומדת לשאול עכשיו, תכננתי לשאול במהלך הדיונים על החוק אבל בשלב יותר מאוחר של הדיונים על החוק. מכיוון שאנחנו עכשיו עומדים בפני הסיטואציה הזאת, והסיטואציה היא סיטואציה שחוזרת על עצמה כי זה שעכשיו הצליחו לצערנו לחטוף את הנערים האלה, הרי פעמים רבות קודם לכן ניסו ולא הצליחו, ואם אנחנו נמשיך להתנהל כפי שאנחנו מתנהלים, עוד פעמים רבות ינסו וכן יצליחו או לא יצליחו. לכן השאלה היא בהינתן העובדה – וכאן אני פונה אליכם – שהחוק הזה נועד לייצר יותר כלים למערכת הממשלתית על כל אגפיה וסעיפיה להתמודד עם הטרור על חשבון כל מיני דברים שבדרך כלל אנחנו יותר מגבילים אותם, אני רוצה להבין איפה בתוך כל המארז הזה יש את הכלים בהם המערכת יכולה להתמודד - - -

<היו"ר אלעזר שטרן:>
זה לא הדיון עכשיו.

<אורית סטרוק:>
עם התופעה הזאת במסגרתה אחרי שאתה נתת לחוקרים סמכויות יתר, מנעת מפגש עם עורך דין, ועשית כל מיני דברים כדי להכניס את המחבלים לתוך הכלא, בסוף בפעולת טרור אחת מוציאים לך מאות מחבלים מתוך הכלא. איזה כלים יש לך,  ולא במקרה אני שואלת את זה. אני שואלת את זה כי אני יודעת שברגעים אלה ממש  עת אנחנו יושבים כאן יש כל מיני רעיונות שעולים איך אפשר לשנות את הסיטואציה שהיא באמת בלתי אפשרית בה אנחנו נמצאים, שמדינת ישראל נסחטת על ידי כנופיות טרור, נסחטת לשחרר את כל המחבלים שחוק כזה מכניס לתוך הכלא, ויושבים אנשים ממשרד המשפטים ומסבירים שזה אי אפשר כי זה לא חוקתי, וזה אי אפשר כי זה לא חוקי, וזה אי אפשר כי זה לא מסתדר עם החוק, ואנחנו יודעים שאנחנו רוצים לייצר חוק שכן מאפשר להילחם בטרור. איזה כלים אתם מציעים כדי שמדינת ישראל תוכל להילחם בתופעה שאולי תופעת הטרור הכי חמורה היא תופעת החטיפות?

<היו"ר אלעזר שטרן:>
נעמה. אני מבקש ממך לא לענות לשאלה הזאת. היא לא עניינית. את סדר היום כאן אני קובע  ועל הדברים האלה כבר דיברנו. אנחנו דנים עכשיו בנושא של ההגדרות.

<אורית סטרוק:>
דיברנו?

<עדי קול:>
כן. בנאומי הפתיחה של כולנו.

<היו"ר אלעזר שטרן:>
כן. תודה. לכן הקצינו שני דיונים בהם לא דנו בסעיף כלשהו אלא האנשים השונים אמרו את הדברים.

<אורית סטרוק:>
אני לא מדברת על סעיף. 

<היו"ר אלעזר שטרן:>
אורית, בסדר. תודה. אנחנו  חוזרים לשאלה הקודמת.

<נעמה פויכטונגר:>
כמו שאמרתי, אנחנו חושבים שהקביעה של פגיעה חמורה בהחלט יכולה להביא אותנו למצב בו יש פגיעות שתהיה מחלוקת האם הן פגיעות חמורות או לא. אנחנו לא רוצים להיות במצב שבו פגיעה שהיא פגיעה ממשית, זאת אומרת, לא שריטה שאחרי שעתיים כבר לא רואים אותה, האם היא בכלל נכללת בתוך טרור או לא.

<סיגל קוגוט:>
אבל יש לך הגדרה של חבלה חמורה.

<נעמה פויכטונגר:>
אבל את לא מייבאת את ההגדרה הזאת לכאן. הקונטקסט שלה הוא אחר.

<סיגל קוגוט:>
זה לא נכון דווקא.

<היו"ר אלעזר שטרן:>
אני אזכיר מה הייתה השאלה ששאלתי.  מכל הצדדים עולים כאן החששות לאן ילך החוק הזה. בעיני, אני לא מבין מה המחיר. תסבירו לי כדי שני אבין מה המחיר אם אנחנו הולכים לנוסח שמוצע בסעיף קטן (ה) ותאמרו מה המחיר מבחינתכם. הרווח הוא קצת ברור, לפחות מבחינת היכולת להתקדם עם החוק.

<עמית מררי:>
ברשותך, אני רוצה להוסיף עוד מילה לגבי סעיף קטן (א) שנדון קודם. במענה לסיגל.  יש כאן את הרכיב של חבלה חמורה, בסוף הסעיף.

<סיגל קוגוט:>
נכון.

<עמית מררי:>
אבל המונח הזה שנמצא בחלק הכללי של חוק  העונשין הוא רלוונטי למילה חבלה חמורה.

<סיגל קוגוט:>
את לא חושבת שזאת השראה? אלה דברים דומים. זה לא קונטקסט אחר.

<עמית מררי:>
אני מסכימה אתך שכאשר מדובר על סכנת חבלה חמורה, זה מוביל אותנו להגדרה בחלק הכללי של חוק העונשין. 

<סיגל קוגוט:>
מה בעיניך ההבדל בין ממשית לחמורה?

<עמית מררי:>
אנחנו מדברים כאן על משהו יותר אמורפי. אנחנו לא הולכים להגדרה בחוק העונשין כאשר אנחנו מדברים על פגיעה ממשית בגופו של אדם. אנחנו לא אומרים חבלה חמורה בגופו של אדם.

<סיגל קוגוט:>
אבל מה הדלתא? תגידי לי מקרה שבעיניך  הוא לא חבל חמורה אבל הוא כן פגיעה ממשית.

<עמית מררי:>
כמו שנעמה אמרה, זה יכול להיות  נתון לפרשנות. לו היינו מאמצים את המונח חבלה חמורה מהחלק הכללי של חוק העונשין לכאן, כלומר, לסעיף (א) כבר בתחילתו, כלומר, לא רק להעמדת אדם בסכנת תנועה ובסכנת חבלה חמורה, אני מסכימה שזה היה כנראה מכסה חלק גדול מהחבלות.

<עדי קול:>
למה לא עושים את זה?

<עמית מררי:>
כי אני חושבת שזה לא נכון לכוון בסעיף הזה למינוח כל כך צר ומוגדר.

<סיגל קוגוט:>
הוא לא צר.

<היו"ר אלעזר שטרן:>
זה יותר צר מ-ממשית?

<סיגל קוגוט:>
זה מה שהם אומרים. אני לא חשבתי כך.

<עמית מררי:>
סיגל מכוונת להגדרה בחוק העונשין. אני  חושבת שלא נכון לכוון כי אנחנו מדברים כאן על - - -

<סיגל קוגוט:>
מה ששאל היושב ראש וזה מה שהטריד כאן את האנשים, אלה ההפגנות. יש לנו כאן את אבי, נציג משרד ראש הממשלה, והוא יכול לתת לנו דוגמאות להפגנות שהוא רואה אותן כמעשה טרור.

<אבי:>
אני כן רוצה להתייחס לממשי או חמורה. להגדיר מעשה טרור לפי התוצאה החמורה, אני חושב שזאת טעות. אני חושב שהציפייה היא לראות  פגיעה, רק את התוצאה שלה כמעשה טרור כאשר לדעתי צריך להבחין בקווים שהם פחות ברורים מאשר חמור או לא חמור. ואם זה לא חמור, אז זה לא מעשה טרור? ממשי, אתה לפחות יכול להגיד שהייתה תוצאה שהיא יותר רחבה. יותר קל להגיד אם היה ממשי או לא היה כלום.

<סיגל קוגוט:>
זאת לא רק תוצאה אלא זאת גם העמדה בסכנה.

<אבי:>
נכון, אבל בין חמור ללא חמור, כאן אנחנו נכנסים לבעיה.  אם זאת יד או רק עין, זה חמור או לא חמור?

<סיגל קוגוט:>
שניהם חמורים.

<אבי:>
עכשיו קל לנו לומר זאת אבל בתרחישים שאנחנו מדברים בהם, שתהיה פגיעה רחבה בכל מיני סוגים, יכול להיות שיהיו פגיעות חמורות  - - -

<היו"ר אלעזר שטרן:>
אבל זה לא סותר את זה.

<אבי:>
בעיני זה כן סותר.

<היו"ר אלעזר שטרן:>
אני אומר לכם את האמת. אני עסוק עם עצמי ובדיונים האלה באמת קצת הכנסתם אותי לסימני שאלה בהבדלים של מה יותר חמור.

<נעמה פויכטונגר:>
דווקא נתת דוגמה מובהקת. סיגל אומרת שלדעתה שבירת יד היא פגיעה חמורה ואני באופן אישי בכלל לא משוכנעת ששבירת יד היא פגיעה חמורה. זאת כן פגיעה ממשית. הנה דוגמה למחלוקת שיכולה להתרחש כל הזמן. בכלל לא ברור שמה שאינטואיטיבית לכם הוא מובן מאליו, יהיה לכולם מובן מאליו.

<היו"ר אלעזר שטרן:>
בואו נחזור לשאלה שלי באשר לסעיף (ה). 

<סיגל קוגוט:>
להפגנות. איזה הפגנות אתה רואה כמעשה טרור.

<אבי:>
התרחיש שעולה לי בראש הן דווקא ההפגנות שהיו בתחילת האינתיפאדה בכבישי הצפון. אם זה ספונטאני, בסדר, אבל אנחנו יודעים על אירועים שהיו מאורגנים באופן מאורגן כאשר המטרה הייתה בפירוש לפגוע בתנועה של כלי רכב ובאנשים והאיום היה גדול מאוד.

<סיגל קוגוט:>
אבל אז חל הסייג שכתבנו.

<אבי:>
בעיני זאת דוגמה להפגנה, להבדיל ממחאה, שיכולה  בהחלט לגלוש למעשה טרור.

<נעמה פויכטונגר:>
ברשותך, נדמה לי שהניסוח לשאלה לא נכון. השאלה היא לא מתי הפגנה תיחשב למעשה טרור. הפגנה בהגדרה כמעט לא יכולה להיות מעשה טרור. אני אומר שני דברים. דווקא קודם כל הפוך על הפוך. אם תקראו בזהירות את הנוסח שאתם מציעים כאן, הוא הופך דברים שלא היינו מעלים בדעתנו שהם טרור לטרור. לפי הניסוח שלכם, סכסוך עבודה שהיה במטרה לפגוע בגוף, יכול להיות.

<סיגל קוגוט:>
בואי נדבר על הפגנות ולא על סכסוך עבודה. אפשר לדבר עכשיו על הפגנה כי זה הדבר האמיתי?

<נעמה פויכטונגר:>
זה חלק מהניסוח שלכם. ההפגנה כשלעצמה, להבנתנו, היא איננה מעשה טרור אבל אם במסגרת הפגנה אחד המפגינים בהתלהטות היצרים עשה לינץ' בעובר אורח, המעשה הזה הוא מעשה טרור ואז אנחנו בוחנים את המניע, את המטרה ואת המאפיין של המעשה הספציפי ולא תחת הכותרת של ההפגנה. ההפגנה היא אירוע דמוקרטי שמתנהל בהתאם לכללים דמוקרטיים כאשר מותר לאדם להביע את דעתו בלי שזה ייחשב לטרור. אם יתממש אחד מהתרחישים לפי הסעיף הזה, כולל התוצאה החמורה הזאת, או גרימת סיכון ממשי לתוצאה החמורה הזאת – ממילא הדבר הזה ייבחן לגופו. לקבוע כלל גורף מראש האומר שהסיטואציה היא כזאת או הסיטואציה היא אחרת, שם אותנו במצב שאחת משתיים: או שיהיו מצבים שהם טרור שאנחנו נהיה כבולים מלהגדיר אותם כטרור, או שיש מצבים שאנחנו לא רואים אותם כטרור שהמחוקק בפועל בעצם מכנה אותם כך. אנחנו באמת לא רואים באיזו סיטואציה ההגדרה הזאת היא תורמת או היא הכרחית. יש כאן שכל ישר.

<היו"ר אלעזר שטרן:>
איזו הגדרה? סעיף (ה)?

<עמית מררי:>
כן. מעבר לזה, גם היום  מעשים כאלה אנחנו לא רואים אותם כמעשי טרור. אני חושבת שעצם זה שאנחנו כותבים את הדברים האלה במפורש, זה מסמן איזשהו קו אדום שאני לא הייתי רוצה שיגיעו.  ארגוני סביבה או ארגוני נשים יכולים לעשות אולי פעולות קצת יותר קיצוניות, ואני עדיין  לא ארצה לראות אותן כמעשי טרור גם אם הן לא במסגרת הפגנה וגם אם לא במסגרת של סכסוכי עבודה. לכן אני חושבת שאנחנו מסמנים לכיוון השני דווקא ואולי שכרנו יצא בהפסדנו כי אנחנו מסמנים כאן את הקו האדום במקום הלא נכון.

<אבי:>
התוצאה היא שנתחיל לבדוק כל הפגנה, אם זה מעשה טרור או לא.

<סיגל קוגוט:>
זה לא כך. אתה לא תבדוק כל הפגנה כי מראש אתה מכוון לדברים מאוד מסוימים.

<אבי:>
הפגנות על רקע לאומני, אנחנו נתחיל לבדוק אותן.

<סיגל קוגוט:>
גם כך אתה בודק הפגנות על רקע לאומני.

<אבי:>
לא כמעשה טרור.

<היו"ר אלעזר שטרן:>
אתה לא רוצה לבדוק נגיד חסימת ואדי ערה ו-ואדי מילק לאורך שלושה ימים? בכוונה אני נותן לך את שתי הדוגמאות האלה יחד.

<אבי:>
זאת פשוט תוספת מיותרת. לא צריך אותה כדי לבדוק. בעיני היא לא מוסיפה  כלום.
<סיגל קוגוט:>
ברור שהוא יבדוק.

<היו"ר אלעזר שטרן:>
זה ברור לי שהוא יבדוק אבל מצד שני  אנחנו רוצים לנסות לפתור את הבעיות בסעיפים הקודמים. הרי הדוגמאות שניתנו כאן כל הזמן היו על אנשים שלא מתכוונים בכלל לטרור.

<אבי:>
לפי התוספת הזאת, זה אומר שסכסוך עבודה יכול בהחלט להיבדק בעיניים של טרור.

<סיגל קוגוט:>
את סכסוך העבודה אנחנו יכולים להגיד באופן טוטאלי, בלי סייגים. 

<אבי:>
אפשר להוסיף שאלא אם כן נעשה ב- - - -

<סיגל קוגוט:>
אנחנו יכולים לקבוע את זה בלי סייגים. נניח חברי הכנסת יקבלו את ההערה ויכתבו סכסוך עבודה לעולם לא יהיה טרור ולא משנה אם משבשים שירותים. עוד לא הגענו לסעיף של שיבוש שירותים, אבל גם אם משבשים שירותים בבתי חולים ונניח זה פוגע בחיי אדם, סכסוך עבודה לעולם לא יהיה מעשה טרור. אפשר לקבוע את זה.

אמר לכם היושב ראש שכל הזמן יש איזשהו קשר בין כל הסעיפים.  אני חשבתי שחמור וממשי זה כמעט אותו דבר. התפלאתי על התגובה שלכם, אבל אם את אומרת שיכול להיות שלתת סטירה ולשרוט אנשים בהפגנה זה בעיניך פגיעה ממשית בגופו, מתעוררת השאלה של ההפגנה. אם היה ברור שמדובר בפגיעות קשות, את פחות שואלת באיזה נסיבות היו הפגיעות האלה למרות שבשכל הישר את כן תשאלי את זה ואת לא תתייחסי לכל דבר כמעשה טרור. אבל אם את הולכת על מעשים קלים, פגיעה שהיא לא לשבור את היד למישהו, ופגיעה קלה ברכוש, אז מתעוררות כל השאלות האלה כי אם המעשים מלכתחילה הם מאוד מאוד חמורים, את לא מתעסקת כל כך עם השאלה של באיזה נסיבות הם קרו. פגיעה קלה ברכוש, פגיעה לא חמורה בגופו של אדם, זה כן מתחיל לעורר בך את השאלות.

<שולי מועלם-רפאלי:>
סיגל, איך הגעת לקטע של סכסוך עבודה ושביתה?
<סיגל קוגוט:>
ראיתי את זה.

<היו"ר אלעזר שטרן:>
בדיונים קודמים שהיו כאן.

<סיגל קוגוט:>
בדיון הקודם ובחקיקות של מדינות אחרות.  אפשר לעשות את זה טוטאלי. אני מסכימה שלא צריך את זה אם כל המעשים כאן הם מאוד חמורים, אבל רק אז. אז אתה לא צריך להתייחס לזה בכלל. נכון, אני מקבלת שאולי היועץ המשפטי לממשלה נותן הוראה והוא בכלל לא מוכן להתייחס להפגנות כאל מעשי טרור, אבל אם אלה פגיעות קלות, הפגנות מיד נכנסות בפנים.

<נעמה פויכטונגר:>
פגיעה ממשית בגופו של אדם, אנחנו לא רואים בה פגיעה קלה.

<היו"ר אלעזר שטרן:>
אורית, בבקשה.

<אורית סטרוק:>
אני מבינה את כל הרצון הטוב ואני חושבת שבסעיף (ה) אנחנו מכריחים את עצמנו לדעת.

<סיגל קוגוט:>
יכול להיות.

<אורית סטרוק:>
אנחנו צריכים לטפל בדברים, בשורש שלהם ולא בצורה כזאת. דרך אגב, אנחנו גם מטילים איזשהו סימן שאלה על המילה הפגנה. אני רוצה לומר שיש הפגנה ויש התפרעות והתפרעות היא לא הפגנה. הפגנה זה כאשר אדם עומד עם שלט והוא יכול לצעוק עד כלות, אבל אם הוא מתחיל להתפרע, זאת כבר התפרעות וזה משהו אחר. אני אישית חושבת שכל הסעיף הזה צריך לרדת ולא בגלל שאני רוצה שחלילה אנשים שמפגינים יואשמו בטרור. אני חושבת שאנחנו צריכים לטפל בדברים במקום האמיתי שלהם. יש לנו סעיפים ראשונים.

<סיגל קוגוט:>
אפשר.

<אורית סטרוק:>
לא היינו צריכים להיכנע בסעיף (ג).

<סיגל קוגוט:>
עוד לא נכנענו. זה אמצע הדיון. בינתיים אנחנו בסעיף (א).

<אורית סטרוק:>
לא היינו צריכים להיכנע בסעיף (ג) לשטות הזאת של הפגיעה ברכוש. אנחנו לא יכולים לשכוח ואסור לנו לשכוח שמתחת לחוק הטרור יש רשת פרוסה, רחבה, הדוקה ורצינית מאוד של כל סדר הדין הפלילי. אנחנו לא הולכים לפטור אנשים מעונש. כאשר אנחנו מכניסים אותם לתוך מסגרת של טרור, עם כל הנורמות השונות של טרור, אלה צריכים להיות מקרים באמת חמורים מאוד.

<היו"ר אלעזר שטרן:>
בדיוק לשם כך רצינו את סעיף (ה).

<סיגל קוגוט:>
אז אתם צריכים לטפל בסעיפים הקטנים.

<שולי מועלם-רפאלי:>
זה בדיוק מה שאורית אומרת.

<היו"ר אלעזר שטרן:>
אורית פוסקת בין שני הדברים.

<אורית סטרוק:>
אני מתעסקת בהפגנות שנים על גבי שנים. אני נעלבת לראות את ההפגנות כאן. זה פשוט לא לעניין.

<עדי קול:>
לא התכוונו להעליב אותך. אני מסכימה שברגע שכתוב שביתה או סכסוך עבודה, זה מכניס לכאן משהו שלא היינו רוצים שהמחוקק יכניס לתוך הדיון הזה. אני מסכימה לזה. הבעיה היא שאנחנו לא מוכנים לוותר על פגיעה וגם על פגיעה חמורה, על הנוסח של אורית סטרוק לגבי סעיף (ג).

<נעמה פויכטונגר:>
אני חוזרת ואומרת שאנחנו באמת חושבים שההפגנה כהפגנה היא לא אישיו. תמיד מה שיעמוד למבחן הוא מה שהתרחש ומה היו הנסיבות, האם היה שם מניע ומטרה, האם המעשה היה חמור דיו. נדמה לי שלהביא שריטה כדוגמה,  זאת קצת הגחכה של הדבר הזה.

<היו"ר אלעזר שטרן:>
עדי, אני רוצה לשאול אותך לגבי מה שאמרתי קודם בתחילת הדיון. שולי, את לא היית ואני חושב שגם אורית לא הייתה בחלק הזה. אנחנו תמיד יכולים לקחת דברים ולהביא אותם לכדי אבסורד. אם אנחנו מתייחסים לעשרים השנים האחרונות בהתנהגות של המדינה, לאן היא לא לקחה את הדברים למרות שעל פניו היא יכלה לקחת אותם לשם, כהגדרה של שכל ישר שמונחת לפתחנו  כעובדה לגבי העשרים, שלושים וארבעים השנים האחרונות.

<עדי קול:>
אני חייבת לומר שהתפיסה שלי לגבי חקיקה  אומרת שאנחנו צריכים לקחת את המקרים - אתה קורא להם אבסורד – כביכול מופרכים ואנחנו צריכים לבדוק במקרים האלה, במקרי הקיצון האלה, איך החוק מדבר.

<היו"ר אלעזר שטרן:>
אבל יכול להיות שבמקרה קיצון נשמוט את הקרקע.

<עדי קול:>
אני חושבת שהמקרה הספציפי הזה של ביטוי של פגיעה חמורה, זה ביטוי שנעשה בו שימוש לאורך כל החוק ויש איזושהי אחידות בנושא הזה. אני כן חושבת שהם טועים כאשר הם אומרים שהם לא משאילים פרשנויות. בעיני תפקיד המחוקק הוא קודם כל לבדוק איזה מקרים אנחנו מכניסים לתוך הגדרת החוק ולהגן על המקומות האלה בהם אנחנו חוששים. ברגע שהיא אומרת שגם המשית, זה אומר שמשהו מגופו של אדם נפגע ובמקרה זה גם שריטה וגם סטירה.

<נעמה פויכטונגר:>
סליחה. נדמה לי שזה פשוט לא מדויק. אם היינו רוצים שכל שריטה תהיה, היינו אומרים פגיעה בגופו של אדם. פגיעה בגופו של אדם היא הרף המינימלי. פגיעה ממשית היא פגיעה שיש בה ממש.

<אורית סטרוק:>
אתם כל כך אמורפים בדברים האלה.

<נעמה פויכטונגר:>
שימו לב שאם  זה הופך לפגיעה חמורה, יש הרבה פגיעות  שאפשר יהיה לחלוק אם הן חמורות או לא.

<עדי קול:>
אם את רוצה ללכת אינטואיטיבית, אמרתי לך שהאינסטינקט שלי אומר, ואני לא אומרת את זה סתם כדי להיות קיצונית, שחמורה זה פחות חמור.

<עמית מררי:>
לא.

<עדי קול:>
אם אתם אומרים אינטואיטיבי, לכל אחד יש.

<היו"ר אלעזר שטרן:>
האמת היא שגם האינטואיציה שלי היא כזאת.

<עמית מררי:>
יש לנו את ההגדרות בחוק.

<עדי קול:>
אמרת שאנחנו לא מקבלים את ההגדרות.

<נעמה פויכטונגר:>
אם זה מה שעומד לדיון, אנחנו מוכנים לעשות שיעורי בית ולהביא לדיון הבא דוגמאות.
<היו"ר אלעזר שטרן:>
עורך דין ישי שרון.

<ישי שרון:>
המושגים של חמורה וממשית הם  מאוד מוכרים בפסיקה ויש יסוד סביר להניח שאלה המושגים שייעשה בהם שימוש במקרה הנוכחי. כסניגורים אנחנו רואים מדי יום מקרים קלים יחסית של תקיפה ואנחנו טוענים למשל טענות של זוטי דברים, זאת אומרת, שהדבר לא מהווה פגיעה ממשית בערך המוגן ונקבע בהרבה מקרים שגם מקרים של דחיפות של למשל נפילות על הרצפה, גם מקרים של יריקות שהם יותר נפוצים מכפי שאנחנו חושבים, בית המשפט קובע שמדובר בפגיעה ממשית בערך המוגן, כמובן בכפוף - - -

<סיגל קוגוט:>
פגיעה ממשית בערך המוגן או בגופו של אדם?

<ישי שרון:>
מדובר בפגיעה ממשית. המילה חמורה, זה מצחיק כי בדיון הקודם אמרתי שאנחנו ניכנס לדיונים קטנוניים ובאמת אכן זה מה שקרה אבל אלה דיונים חשובים מאוד. הפגיעה החמורה היא כמובן מצמצמת יותר את ההגדרה ולא בכדי נציגי הממשלה רוצים להרחיב אותה. לכן אני מעדיף את המילה חמורה, אגב, גם לגבי העמדה בסיכון לפגיעה בחירות. גם כאן,  פגיעה ממשית בחירות יכולה להיות באמת חסימה בדרך ולא בטוח שאנחנו רוצים להכניס את זה להצעה הנוכחית.

לגבי סעיף (ה), אני חייב לומר שאני מאוד מתלבט. כמובן שגם אנחנו לא רוצים ואפילו לא  מעלים על דעתנו שדברים כמו סכסוכי עבודה ושביתות ייכנסו, ואם היה אפשר – הייתי מחריג אותם לחלוטין, אם זה בכלל עומד על הפרק.  אני חייב לומר שיש לי את החשש שדווקא אם נכניס סייג, תהיה איזושהי לגיטימציה כן להכניס מצבים כאלה לחוק.

נראה לי שהפתרון הוא משולב. ראשית, באמת להכניס את הפגיעות החמורות בסעיפים הקטנים, ושנית, לטפל במניע. הרי מה שקורה, המצבים האלה יכולים להיכנס לחוק בגלל שהמניע כרגע מנוסח בצורה מאוד רחבה ומשתמש במונח אידיאולוגי ואולי שם, אם נמצא איזושהי אפשרות לצמצם את המניע, נוכל להוציא מתוך המניע את אותם מצבים של שביתות והפגנות של פעילי זכויות וכולי.

<היו"ר אלעזר שטרן:>
אני חושב שאפשר להתקדם.

<נעמה פויכטונגר:>
אני חושבת שאנחנו מסכימים על פגיעה חמורה.

<היו"ר אלעזר שטרן:>
כן. מה שאני כן מבקש, כפי שנעמה הציעה, לשקול בכובד ראש. גם הפרשנות האינטואיטיבית, הייתי אומר של כמעט כולנו, המילה חמורה  תענה על הצורך של החוק ואני מקבל את ההסתייגות שלכם – של המכון ושל הסנגוריה - על כך שהכנסה של סעיף (ה) או המושג הפגנה לתוך זה, עלול לתת בכלל שיקול דעת שאנחנו לא רוצים שאפילו ישקלו אותו. לכן אני מבקש מכם לשקול -  ממילא אנחנו לא מצביעים היום – ברוח אוהדת את הרעיון הזה.
<נעמה פויכטונגר:>
כאשר הזכירו את ההפגנות, הזכירו כאן את המודלים במשפט המשווה ואני רוצה לציין  לפחות את המודל הקנדי שנראה לי הכי דומה למה שלקחתם. גם שם זה מופיע כסייג.

<סיגל קוגוט:>
לקחנו את זה מאוסטרליה וזה לא דומה אבל לא משנה. אגב, אני מקבלת את מה שאמר אבי. הוא לא אמר את זה לפרוטוקול. אני מקבלת את זה. אני לא חושבת שקנדה ואוסטרליה סובלות ממה שישראל סובלת בתחום הטרור אבל עדיין אנחנו מסתכלים. אנחנו לא הולכים ומעתיקים את זה בדיוק, אלא אנחנו לוקחים השראות ומנסים לראות איפה זה מתאים. אנחנו בהחלט לא אומרים שהמצב בעניין הטרור של אוסטרליה דומה לזה של ישראל.

<שולי מועלם-רפאלי:>
אדוני היושב ראש, כמו שאמרת, גם אני תומכת בעניין הזה של פגיעה חמורה. אני חושבת שנכון יותר, כמו שהיועץ המשפטי של הוועדה מציע להיצמד למלים שלאורך כל החוק הולכים אתן.

<נעמה פויכטונגר:>
זה לא מדויק להגיד לאורך כל החוק. אני גם רוצה לציין שזאת החמרה בנוסח שקיים היום על חוק איסור מימון טרור שמופיעה שם פגיעה ממשית.

<ישי שרון:>
אפשר גם לדבר אם צריכה להיות עבירה מסוג פשע. יכול להיות שההגדרה בחוק איסור מימון טרור היא רחבה מדי.

<היו"ר אלעזר שטרן:>
נעמה, בסדר? לפעם הבאה?

<נעמה פויכטונגר:>
מבטיחה שנחזור ונשקול את זה. אני בטוחה שלגבי הקריטריון החמור מכולם, יש נכונות של הוועדה לצמצם באופן ניכר.

<סיגל קוגוט:>
ניכר?

<היו"ר אלעזר שטרן:>
אנחנו לא רואים את זה כך.

<סיגל קוגוט:>
מה את חושבת שזה ממשי אם את אומרת שזה ניכר?

<שולי מועלם-רפאלי:>
נראה לנו שכל הדברים שאת אומרת ממשי, כמו שהצגת קודם, בעינינו הם מאוד חמורים.

<ישי שרון:>
גם  בעינינו.

<נעמה פויכטונגר:>
אולי זאת שאלה של פרשנות. כמו שאמר חבר הכנסת רותם, בסוף חברי הכנסת הם שיצביעו.

<סיגל קוגוט:>
אנחנו צריכים יותר לראות פסיקה. אם בתי המשפט אומרים שמי שיורק על בן אדם ודוחף אותו לרצפה, זאת פגיעה ממשית – על מה אנחנו מדברים?

<אורית סטרוק:>
אם לא נבין מה קורה בפסיקה בשני הביטויים האלה, חמור וממשי, אנחנו לא נוכל באחריות לחוקק את החוק.

<סיגל קוגוט:>
אנחנו נביא פסיקה.

<היו"ר אלעזר שטרן:>
עמיר פוקס מהמכון לדמוקרטיה.
<עמיר פוקס:>
לגבי הוויתור על סעיף (ה). אני חושב שהאפשרות להוריד אותו תלויה בעיקר בשני דברים אחרים שקצת פחות דיברנו עליהם. העניין עם הפגיעה ברכוש.

<סיגל קוגוט:>
עוד לא הגענו לזה.

<עמיר פוקס:>
אבל זה חשוב מאוד, כי ככל שתישאר הפגיעה ברכוש, כן צריך את ההחרגה הזאת.

<נעמה פויכטונגר:>
העניין של המניע.

<עמיר פוקס:>
כן, העניין של המניע אותו אמר ישי, אבל עניין הרכוש, זה עוד סעיף שעדיין לא דיברנו עליו של הפגיעה בתשתיות. 

<נעמה פויכטונגר:>
אבל עוד לא הגענו. אנחנו עוברים סעיף-סעיף.

<עמיר פוקס:>
בסדר, אבל דיברנו על סעיף (ה) והיה חשוב לומר את זה.

<סיגל קוגוט:>
רציתי לשאול את חברת הכנסת סטרוק אם היא חשבה כי את מי שהתנגדה לאשר את סעיף קטן (ב) כפי שהוא. הוועדה אישרה את סעיף קטן (ב), פגיעה חמורה בבטיחות הציבור ובבריאותו. שמענו הסבר שבטיחות, הכוונה היא למקרים חמורים.

<אורית סטרוק:>
אני רוצה לומר לך שהייתה לי הזדמנות בין הדיון הקודם לדיון הזה. אם אתם זוכרים, אני דיברתי על שיקול הדעת של הפרקליטות ועל החופש שיש לה כאשר היא פותחת בהליכים, מגישה הליכים וכולי תוך שימוש בסעיף הזה של בטיחות. אם אתם זוכרים, דיברנו אז על חסימות כבישים, על הבערת צמיגים בכבישים שלטעמי אלה פעולות מאוד נורמטיביות בחברה שלנו ובכל החברות בעולם, וראינו שבימים אפלים הם שימשו כבסיס לטענות של סיכון חיי אדם בנתיב תחבורה וכדומה. והנה הגיעו אלי עוד ועוד דוגמאות.

<דוד רותם:>
סיכון חיי אדם בנתיב תחבורה זה סעיף חשוב.

<אורית סטרוק:>
סעיף חשוב מאוד שצריך להשתמש בו עת צריך, כמו למשל כאשר מיידים אבנים על כלי רכב נוסעים, דבר המהווה סיכון חיי אדם בנתיב תחבורה אבל לא כאשר חוסמים כביש בדרך כלל.

<עדי קול:>
שזאת  כאמור פעולה נורמטיבית בהגדרתה.

<אורית סטרוק:>
אני רוצה לומר ששוב ושוב אני נתקלת, עכשיו בעצם הימים האלה, בחופש פעולה באמת מעורר תמיהה של גורמי התביעה בכל מה שנוגע לשימוש בסעיפים כאלה ואחרים. אני אתן דוגמה שהייתה ממש לאחרונה כאשר נעצרו חשודים בפעולת תג מחיר. שוב ושוב אני אומר שאני מאוד מתנגדת לפעולות תג מחיר וגם פועלת ככל יכולתי כדי לשכנע שחס ושלום לא להתקרב לפעולות כאלה ובכל זאת נעצרו חשודים בפעולת תג מחיר. כמו שהם הצליחו כבר לסדר לעצמם עם ההודעה של שר הביטחון, נאסר עליהם מפגש עם עורך דין ופעם אחר פעם עתרו עורכי הדין של אותם חשודים לבית המשפט וביקשו כן לאפשר את המפגש עם עורך דין ופעם אחר פעם השב"כ והמשטרה אמרו לבית המשפט שאי אפשר לאפשר להם כי הם חשודים בעבירות מאוד מאוד חמורות והם חשודים בעבירות של הצתה, של מעשים שעלולים לפגוע בחיי אדם וכולי וכולי. והנה נגמר המעצר הזה ללא עורך דין.

<דוד רותם:>
מה שאת אומרת בסעיף  (ג) מכניס את זה לתוך הסיפור.

<אורית סטרוק:>
לא. 

<סיגל קוגוט:>
אנחנו בסעיף (ב). איפה זה פוגע בבטיחות הציבור?

<אורית סטרוק:>
אני מדברת על השאלה של כמה חופש אנחנו נותנים להם לשחק עם העניין הזה של בטיחות.

<עדי קול:>
אני רוצה להבין מה את רוצה. את רוצה שיהיה כתוב פגיעה חמורה בבריאות הציבור ולהוריד את כל השאר?

<סיגל קוגוט:>
להוריד את הבטיחות.

<עדי קול:>
וגם את הביטחון?

<סיגל קוגוט:>
את הביטחון הורדנו.

<אורית סטרוק:>
לגבי הביטחון הייתה כאן הסכמה של כולם, כולל של משרד המשפטים. 

<סיגל קוגוט:>
ממה את חוששת בבטיחות? איך יפרשו את זה? על מה יחילו את זה?

<אורית סטרוק:>
נגיד שחוסמים כבישים, זאת פגיעה בבטיחות הציבור או לא פגיעה בבטיחות הציבור? דוגמאות שנתתם בפעם הקודמת הן היו דוגמאות מאוד גבוליות.
<נעמה פויכטונגר:>
אני אסביר ואני אתחיל מהסוף. יש הרבה מעשים שהם פגיעה בבטיחות, פגיעה חמורה בבטיחות, שאם נלך אתם עד הסוף, בעצם יהוו סכנה לחיים. מהבחינה הזאת אנחנו כאילו מתכוונים בסעיף קטן (א).

<אורית סטרוק:>
יופי. כאן אנחנו ב-(א).

<נעמה פויכטונגר:>
אבל אנחנו כן רוצים לדייק במה שאנחנו אומרים. בעוד ש-(א) להבנתנו הוא פגיעות ישירות כמו יריות על אנשים, פיצוצים, חטיפות, אנחנו מדברים כאן על הרבה מאוד מעשים שהם כאילו מעמידים בסכנה את הנושא של הבטיחות אבל הם מאוד מסוכנים. סתם אני אומר, בשלוף, כמו לשפוך שמן על הכביש, לרופף גלגלים של מכוניות, להוריד מעקות בטיחות וכולי.  יש המון דברים שאפשר לעשות שיעמידו את כולנו בסכנה. ההקשר האמיתי שלהם הוא מה שאנחנו קוראים בטיחות.

<אורית סטרוק:>
לשפוך שמן על הכביש, אני באמת שואלת אותך, זה (א). נסעת פען על שמן? 

<נעמה פויכטונגר:>
לכן נתתי את זה כדוגמה.

<אורית סטרוק:>
להוריד מעקה בטיחות, זה (א).

<נעמה פויכטונגר:>
אנחנו רוצים להיות יותר מדויקים בתיאור של ההתנהגויות. אני זוכרת לפחות מקרה אחד – בטח אתם יותר בקיאים ממני – בו נהג על הכביש נוסע באופן שמסכן או מפחיד את הנהגת שלפניו.

<אורית סטרוק:>
זה (א).

<נעמה פויכטונגר:>
זה יכול להיות שנוי במחלוקת.

<אורית סטרוק:>
אני חושבת שכל מעשה כזה על כביש שיש בו כדי לסכן חיי אדם, זה נכנס ל-(א). ברור שזה נכנס ל-(א).

<נעמה פויכטונגר:>
לפעמים אפשר יהיה להתווכח האם המעשה הזה באופן ישיר מסכן חיי אדם או שזאת תוצאה עקיפה.

<אורית סטרוק:>
תקראי מה כתוב ב-(א). ב-(א) לא כתוב.

<ישי שרון:>
הועמד על סיכון חיי אדם בנתיב תחבורה שהעונש המרבי הוא עשרים שנות מאסר. צריך לזכור גם את זה.

<אורית סטרוק:>
פגיעה חמורה בגופו של אדם או בחירותו או העמדת אדם בסכנת מוות. כל הדברים שאת עכשיו הזכרת, זאת סכנת מוות.

<נעמה פויכטונגר:>
בהחלט יכולות להיות נסיבות בהן זה יהיה שנוי במחלוקת. אם נהג יותר טוב היה מגיב אחרת והוא לא היה בסכנה. כבר היו ויכוחים על הדברים האלה.

<אורית סטרוק:>
בגין הקשר הזה אני חוששת.

<עדי קול:>
אני מסכימה עם אורית. אני לא מבינה למה צריך להוסיף. אני לא מבינה מה זה מוסיף.

<נעמה פויכטונגר:>
אנחנו משתדלים לכל אורך החוק הזה לומר את מה שאנחנו מתכוונים.

<אורית סטרוק:>
תאמרי מה הדוגמה שלך.

<עדי קול:>
אני לא מצליחה להבין מה זה מוסיף. מה הבטיחות  הזאת שאין לנו בכל שאר ההגדרות.

<אורית סטרוק:>
בטיחות, בכלל כאשר אנחנו מדברים על בטיחות, בטיחות בדרכים, בבריאות וכולי, היא דבר שבא לשמור על חיי אדם. אם הפגיעה בבטיחות היא פגיעה חמורה, המשמעות היא העמדת חיי אדם בסכנה ממשית וחמורה.

<נעמה פויכטונגר:>
אם ממשית יהפוך לחמורה, את תשתמשי בזה לגבי כל אחד מהטיעונים. צריך להבין את משמעויות הרוחב.

<היו"ר אלעזר שטרן:>
אני אומר לך מה ההבדל. אני אנסה לחדד לומר מה ההבדל. אני חושב שפגיעה בסעיף (א) היא שאתה מתכוון באופן ישיר ובסעיף (ב) היא כאשר אתה יוצר את התנאים, במטרה.

<אורית סטרוק:>
לא נכון. אלעזר, לא נכון. תקרא. 

<נעמה פויכטונגר:>
איזו פגיעה בבטיחות לא פוגעת בגופו או בחירותו של אדם?

<היו"ר אלעזר שטרן:>
בואו נדבר על המושג. אני חושב שכל המושגים שנתתם כאן של בטיחות בדרכים, בטיחות בעבודה, מה זה אומר? זה למנוע מצב של פגיעה בחיי אדם. זאת אומרת, יצירת תנאים. אתה רוצה ליצור תנאים שהדברים האלה לא יתרחשו להבדיל מהסעיף.

<נעמה פויכטונגר:>
תסתכל על סעיף המטרה שאומר לך במעשה  שנעשה או במעשה שאיימו בו  או סיכון ממשי לאחד מאלה. זאת אומרת, הבטיחות היא סיכון ממשי לפגיעה בחיי אדם. לכן למה צריך גם את הסעיף הזה.
<שולי מועלם-רפאלי:>
אם כך, גם לא צריך את הבריאות.

<נעמה פויכטונגר:>
האמת היא שאני מסכימה.

<שולי מועלם-רפאלי:>
הדיוק כאן הוא נכון. אני חושבת שהדיוק הזה לשמור גם  על בטיחות וגם על בריאות, הוא נכון.

<נעמה פויכטונגר:>
ברשותך, אני רוצה להזכיר מה שאמרנו בדיון הקודם כי  זה רלוונטי. אמרנו שבסך הכול אנחנו כן משתדלים להיצמד למודלים המקובלים, באמת  יש רכיבים שהוספנו שהם שנויים במחלוקת והתווכחנו ועוד נתווכח עליהם. חלק מהרכיבים הבסיסיים בהגדרות העקביות זה ממש מודל שחוזר על עצמו וגם סכנת חיים וגם הפגיעה בבטיחות ובבריאות הם דברים שהם חלק מהמודל הבסיסי במדינות השונות. אני באמת חושבת שזה מסר מאוד משונה אם אנחנו לוקחים בפינצטה את הדבר הזה ואומרים שעבורנו זה לא טרור.

<אורית סטרוק:>
את יודעת מה אולי הייתי עושה? תגידי מה דעתך על זה. הייתי מכניסה את הבטיחות ואת הבריאות לתוך סעיף (א). זאת אומרת, משהו כמו העמדת אדם בסכנת מוות או פגיעה, לרבות באמצעות פגיעה בבטיחות או בבריאות.

<נעמה פויכטונגר:>
אנחנו מוכנים לשקול נוסח כזה.

<היו"ר אלעזר שטרן:>
אבל מה זה יעזור? אני חושב שאם שניהם סעיפי משנה אחד אחרי השני, זה בעצם מה שאת אמרת. אמרתי, בעיני לפחות זה ההבדל בין (א) ל-(ב). להבליע את זה בתוכו, זה אותו הדבר. אני חושב שהוא יותר מפורש. במקום שנעשה סעיף אחד יותר ארוך,  אני חושב שסעיפים ארוכים הם יותר בעייתיים.

<אבי:>
לפחות בחשיבה הרעיון היה לדבר על מעגלי פגיעה. המעגל הישיר הוא תמיד יהיה הרכוש הספציפי – המכונית או האדם. זה המעגל הראשון אבל הטרור לא מחפש רק את המעגל הראשון. להפך. אגב, המעגלים היותר רחבים הם בסופו של דבר אלה שמעניינים אותו.  הרעיון של פגיעה בלתי מסוימת באדם המסוים או ברכוש מסוים בציבור לא מסוים, זה היה הרעיון. גם ביטחון המדינה, אגב, זה היה הרעיון, לתת באותן פגיעות בהן יש פגיעה בחוסן, בהרתעה, בדברים מהסוג הזה, זה נעלם. אנחנו הולכים לחוק טרור שגם אין בו ביטחון המדינה ובעיני זה אבסורד. בעיני זה כבר הופך להיות ממש מגוחך. לכן אנחנו נשארים כאן רק עם משהו שיהיה לנו מאוד ברור כמעשה טרור. יפגעו לאדם במצח, זה מעשה טרור. בסוף עם זה אנחנו נשארים.

<אורית סטרוק:>
תן לנו דוגמאות לנושא של פגיעה חמורה.

<אבי:>
פגיעה בכושר ההרתעה של מדינת ישראל. למשל, לצערנו ראינו דוגמה לפיה מה אפשר לעשות באמצעות מלחמת תודעה לביטחון המדינה. העברת מידע כוזב, לא מידע שהוא סודי או משהו כזה אלא מידע שנועד להשפיע, להרתיע ולהביא לידיעת ציבור רחב – זה יכול להיות מעשה טרור שמישהו עושה אותו מתוך מניע ומטרה.  ויתרנו על הדבר הזה. כל מלחמת התודעה של האויבים, של ארגוני הטרור הפלשתינים, אנחנו מוותרים על הדבר הזה.
<אורית סטרוק:>
תן דוגמאות.

<אבי:>
נתתי דוגמה. באמצעות הפצת מידע שיכול לפגוע בצורה משמעותית בציבור ולגרום בהלה. הוא לא מאיים על מישהו ספציפי והוא לא מאיים על אדם מסוים. זה בעייתי. אנחנו ויתרנו על הלוחמה הפסיכולוגית והתודעה עת הורדנו את ביטחון המדינה.
<היו"ר אלעזר שטרן:>
לא ויתרנו עליו.

<אבי:>
ויתרנו עליו.

<סיגל קוגוט:>
גם אם הוא היה, נניח היה הסעיף הזה, תגיד לי איך – אני חשבתי הרבה על הדוגמה שנתת בשבוע שעבר – הייתה  בכלל מכניס את זה. איזו עבירה? מה היית אומר? נגיד היה כתוב ביטחון המדינה, שהמחירים ברורים כי זה היה מכניס את כל העלייה להר הבית וכל ההפגנות במקומות רגישים. אנחנו יודעים מה המחירים. נניח היית כותב ביטחון המדינה וחצי ממדינת ישראל הייתה מקבלת SMS בו נאמר שאנחנו נשתלט על כל מדינת ישראל, תגיד לי איך הסעיף הזה היה עוזר לך ואיזה כלי זה היה נותן לך שאין לך היום לטפל בתופעה הזאת.

<אבי:>
נניח היום מישהו עושה את זה בצורה מכוונת, אזרח ישראלי שעושה את זה בצורה מכוונת, הציבור מאוד רחב, הוא לא מאיים על אף אחד ספציפי אבל יש לו מטרה והוא רוצה לגרום לאיזושהי בהלה רחבה מאוד בציבור.  מה הכלי?

<אורית סטרוק:>
תן דוגמה.

<אבי:>
להעביר מסרים. למשל, דוגמה מהאירוע האחרון בו מעבירים מידע שהוא כוזב והוא פשוט לא נכון. הוא לא יגיע סודי, הוא לא שייך לריגול והוא מהעולם הזה.

<אורית סטרוק:>
עבר מידע שמצאו את החטופים וכי שניים נהרגו. אז מה? 

<אבי:>
זאת דוגמה פשוטה. אני דווקא לא הולך לדוגמאות האלה. אני ממש לא הולך לדוגמאות האלה. אנחנו יודעים מהסתכלות על מערכים של ארגוני הטרור הפלשתיני שהולכים לכיוון הזה. אני רוצה עכשיו לתת להם רעיונות? זה אבסורד.

<שולי מועלם-רפאלי:>
אדוני יושב ראש הוועדה, אולי תכנס אותנו לאיזה דיון לא פומבי כדי שהוא כן יוכל לתת לנו דוגמאות. נראה שזה ממש בנפשו ואני חושבת שאסור לנו להתעלם מהזעקה שלו.

<היו"ר אלעזר שטרן:>
אני אומר מה אני מבין עד עכשיו.  יכול להיות שבאיזשהו שלב נחזור להוצאת המילה ביטחון. בקיומה של מדינת ישראל המילה ביטחון היא מילה תשתיתית. אמרתי, את המילה הזאת, לא אכפת לי לשקול שוב.

<אורית סטרוק:>
תקיים דיון סגור על זה.

<היו"ר אלעזר שטרן:>
יכול להיות. תכף נדבר על זה. אבל אם רוצים לעשות דיון סגור, לא צריך לדבר על זה כאן. 

אני חושב שמול המילה בטיחות, במיוחד באין ביטחון, אני לפחות חושב שיש לנו כאן – לא כולם, לא פה אחד – הסכמה על הצורך.

<נעמה פויכטונגר:>
בשולי הדברים אני רוצה להזכיר, אפרופו הדיון שהיה לנו לפני רגע, שבסעיף הזה הפגיעה היא פגיעה חמורה ולא פגיעה ממשית.

<עדי קול:>
אם נוסיף בסוף סעיף (ב) פגיעה חמורה ונשאיר את הבטיחות או הביטחון ונוסיף סעיף שאומר מטרתה?

<נעמה פויכטונגר:>
מטרתה מה? מטרת הפגיעה החמורה בבטיחות או בבריאות?

<עדי קול:>
אמרתם שבסוף המטרה היא פגיעה בחייו של אדם.

<סיגל קוגוט:>
היא רצתה לכרוך בין (ב) ל-(א), כמו שכרכנו בין (ג) ל-(א).

<נעמה פויכטונגר:>
להבנתי, לפי ההצעה הזאת, (ב) מתייתר. דבר שמגיע לתוצאה הזאת - - -

<סיגל קוגוט:>
לא מגיע. זאת מטרה. היא לא מדברת על מה שמגיע.

<נעמה פויכטונגר:>
המטרה היא מטרה שכאן הוגדרה. 

<עדי קול:>
לכן אני חושבת ש-(ב) מיותר. כמו שאמרת, בגלל שהגדרנו את המטרה למעלה ובגלל שיש את (א9, אני חושבת ש-(ב) מיותר.

<נעמה פויכטונגר:>
דווקא הפגיעה בבריאות למשל היא פגיעה שכשלעצמה, גם אם היא לא מסכנת חיים, עלולה להיות פגיעה חמורה מאוד. 

<עדי קול:>
כל הדוגמאות שנתת היו  כאלה, מהשמן על הכביש ועד לרופף  את הברגים במכונית.

<נעמה פויכטונגר:>
בואו נדבר על פגיעה בבריאות. להדביק אוכלוסייה שלמה בנגיף מסוים, זאת פגיעה חמורה בבריאות.

<עדי קול:>
זאת פגיעה בגופו של אדם. לשלוח אנטרקס לכולם, זאת פגיעה בגופו של אדם. לכן אני אומרת שהסעיף הזה כביכול הוא מיותר אבל אם את אומרת שהוא לא מיותר, בואו נשאיר את הביטחון והבטיחות והבריאות ונגיד מטרה. לא שיגיע לכדי פגיעה בגופו  כמו שאומר סעיף (א) אלא הוא אומר המטרה  של זה.
<נעמה פויכטונגר:>
אבל יכול להיות שמבחינת מי שעשה את העבירה, הוא מסתפק בפגיעה חמורה בבריאות.

<עדי קול:>
אני לא מצליחה להבין איזה פגיעה חמורה בבריאות היא לא פגיעה בגופו של אדם. תסבירי לי איך אפשר לפגוע בבריאות שלי בלי לפגוע בגוף שלי.

<אבי:>
מזהם מאגר מים בקנה מידה גדול. נניח שנאתר את זה - - -

<עדי קול:>
זה במטרה לפגוע בבריאותי, בגופי ובחיי.

<אבי:>
יש לי הרבה מאגרי מים ובזה אני לא אשתמש. פגעתי בסביבה. איפה הפגיעה כאן בגופי?

<עדי קול:>
פגעת במים ואתה פוגע במים כדי שאנשים ישתו את המים.

<אבי:>
אף אחד לא שתה אותם.

<עדי קול:>
אני רוצה לענות לך.  אני פוגעת במים כדי שישקו אתם זה וגם אם זה לא קרה, זה במטרה שבסופו של דבר ייפגע אדם. 

<קריאה:>
אתם מצמצמים כאן. מהדיון הזה, וגם ממה ששינינו בהצעות אחרות, בכל העולם ידוע שאחד מנושאי הטרור הוא לפגוע בשלטון. אגב, זה היה בתקנות ההגנה, פגיעה בשלטון. הורדנו את הפגיעה בשלטון ואנחנו עוסקים עכשיו רק בפגיעה בגופו של אדם. כלומר, אם אין פגיעה בגופו של אדם, אין מעשה טרור. אם תיקחי עכשיו אפילו את מזרח אוקראינה, מה הם עשו? הם לא פגעו בגופו. הם אמרו לכל החיילים שילכו הביתה, שישאירו את הנשק ולא פגעו בגוף ואז תפסו את מקומות השלטון ומוסדות. 

<אורית סטרוק:>
אני רוצה להבין מה אתה אומר.  בחוק יש סעיף שהוא סעיף המרדה. עכשיו תקום קבוצת אזרחים ותחליט שכמו באוקראינה היא לוקחת את השלטון לידיים, היא לא תעשה את זה דרך בחירות בקלפי אלא היא תמריד והיא תחליף את השלטון באמצעים אלימים.

<אבי:>
אנחנו נוותר על הדוגמה הזאת.

<אורית סטרוק:>
אני לא מבינה. יש סעיפים בחוק הפלילי. איך זה קשור לטרור?

<נעמה פויכטונגר:>
באמת יכול להיות שסיטואציה כזאת לא תוגדר כטרור. באמת יש עבירות ביטחון שהן לא עבירות טרור. נדמה לי שזה בדיוק הטווח של הוויכוח.

<סיגל קוגוט:>
אבל הסיבה שזה ירד היא בגלל שהביטוי ביטחון המדינה הוא כולל המון דברים.

<נעמה פויכטונגר:>
הסיבה שזה נכנס היא כי סברנו שברוב המקרים הדרישה של המניע והמטרה כפי שהן מנוסחות כאן, את רוב עבירות הביטחון מורידות מהפרק והופכות אותן ללא טרור. יכול להיות שיש דלתא. אני לא בטוחה שצריך לקיים כאן את הוויכוח הזה.

<אורית סטרוק:>
אבל אנחנו חייבים לקבל רשימה של הדברים האלה שעכשיו אמרת לגבי רוב עבירות הביטחון יורדות מהרשימה. אני רוצה לראות מה הן העבירות האלה כדי שאני אתן דין וחשבון לעצמי.

<נעמה פויכטונגר:>
אני אתן לך דוגמה. שוב, אני לא יודעת אם אנחנו כרגע בדיון על הביטחון כי נדמה לי שאם הוא ייפתח שוב, אולי נעשה את זה בצורה מסודרת. סתם דוגמה מהמותן - עבירת ריגול. אזרח ישראלי הלך ומסר מידע למדינת אויב. זאת עבירת ביטחון חמורה. האם היא עונה לסעיף המטרה? מעורר פחד ובהלה או להניע את הממשלה? לא. היא נועדה לסייע למלחמה הצבאית של אויב מחוץ למדינה. יש הבדל בין ה-DNA של טרור ל-DNA של ה- - - -

<אורית סטרוק:>
למה את רוצה להכניס את הריגול לתוך הטרור?

<נעמה פויכטונגר:>
אני לא רוצה. אני אומרת שזה ייפול בגלל דרישת המטרה.

<סיגל קוגוט:>
אבל לא תמיד. 

<נעמה פויכטונגר:>
הוויכוח הוא על הדלתא, האם יש מקרים שיכולים ליפול בין השורות.

<סיגל קוגוט:>
הדלפה לעיתונאים. זה לא נעשה מתוך רצון להשפיע על הממשלה? אין כאן מניע אידיאולוגי?

<קריאה:>
הפרת סדר שמוגדרת כפגיעה בביטחון המדינה.

<סיגל קוגוט:>
הפרות סדר במקומות רגישים שהשב"כ מטפל בהם ולא המשטרה. זה פרופר ביטחון המדינה וזה תמיד אידיאולוגי עם רצון להשפיע על הממשלה.

<עמית מררי:>
אם כך, זה לא צריך להיות.

<סיגל קוגוט:>
זאת הסיבה שאמרנו ביטחון המדינה, בגלל שזה מונח אמורפי, בגלל שהוא כולל הרבה מאוד סיטואציות לא מוגדרות.

<נעמה פויכטונגר:>
כזכור, בדיון הקודם התחלנו בזה שרז נזרי כבר פתח ואמר שמכיוון ששוכנענו שיש כאן איזושהי דלתא שאולי אין לנו לגביה מענה מספיק טוב, באנו ואמרנו שאנחנו מוכנים להוריד את זה.  יכול להיות שנצטרך לדון בזה שוב.

<היו"ר אלעזר שטרן:>
אני רוצה להתקדם. הדיון שהיה כאן קודם על בטיחות כתחליף לביטחון, אם אתם חושבים שיש עם שנדון בו שוב, קודם כל תעשו את הדיון אצלכם. 

<נעמה פויכטונגר:>
לגבי בטיחות וביטחון, אני לא חושבת שבינינו יש חילוקי דעות.

<עמית מררי:>
אין חילוקי דעות.

<נעמה פויכטונגר:>
אנחנו מאוד משוכנעים.

<עמית מררי:>
בטיחות ובריאות.

<קריאה:>
בטיחות כן, אבל ביטחון לא.

<היו"ר אלעזר שטרן:>
זה מה שאני אומר.

<נעמה פויכטונגר:>
אם יש ויכוח, הוא על ביטחון ולא על בטיחות.

<היו"ר אלעזר שטרן:>
זה היה חליפי.

<סיגל קוגוט:>
אתה מאשר את הביטחון?

<היו"ר אלעזר שטרן:>
לא. אני מאשר את הבטיחות.

<סיגל קוגוט:>
בטיחות היא הבריאות – מאושר.

<היו"ר אלעזר שטרן:>
כן. בדיוק. הבנתם מה אמרתי עכשיו?

<נעמה פויכטונגר:>
כן.

<סיגל קוגוט:>
אישרנו את (א) ו-(ב).

<היו"ר אלעזר שטרן:>
כן.

<סיגל קוגוט:>
לגבי (א), אני עוד אסתכל על פסיקה ואני אביא לפעם הבאה, בין ממשית לחמורה.

לגבי (ג). אנחנו עכשיו ברכוש.

<אורית סטרוק:>
לגבי סעיף (ג). אף על פי ששולי הלכה, אבל לפני שהיא הלכה היא אמרה לי שהיא מסכימה עם הנוסח שלי לגבי (ג).

<נעמה פויכטונגר:>
יש לנו כאן נוסח של אורית לסעיף (ג).

<אורית סטרוק:>
אני חושבת שגם אלעזר יסכים עם הנוסח שלי.

<היו"ר אלעזר שטרן:>
בואו נראה איפה הדלתות.

<סיגל קוגוט:>
הדלתא היא ראשית האם זאת פגיעה קלה או לא קלה ברכוש. לפי הנוסח של אורית, טרור זה רק פגיעה חמורה ברכוש.

<היו"ר אלעזר שטרן:>
גם בנוסח שלנו זאת פגיעה חמורה.

<סיגל קוגוט:>
לא. יש את הסיפא שזאת גם פגיעה קלה. פגיעה ברכוש היא לא חמורה אבל היא עלולה להצית מעשים אחרים.

<קריאה:>
שלום הציבור.

<סיגל קוגוט:>
לא. אני מחקתי את שלום הציבור.

הדבר השני הוא האם הפגיעה החמורה, אם כבר הולכים על פגיעה חמורה ברכוש, די לכתוב פגיעה חמורה או שאתה קושר גם את הפגיעה החמורה שהיא בעצם נעשתה בצורה כזאת שהיא עלולה להביא לפגיעה בבטיחות או בגוף.

<נעמה פויכטונגר:>
לשם המחשה אני רוצה לציין שקודם כל, אם נלך על הגרסה העוד יותר מצומצמת של חברת הכנסת סטרוק, אם גם הפגיעה החמורה ברכוש מוגבלת לסעיפים קטנים (א) ו-(ב), זאת אומרת שאם למשל אדם הלך והצית כפר שלם שבמקרה היה ריק מאדם כי כל האנשים היו בחתונה, זאת לא תהיה עבירת טרור מפני שהוא לא העמיד בסכנה לכאורה אף אדם אלא הוא רק גרם לפגיעה חמורה מאוד ברכוש.

<סיגל קוגוט:>
אני לא רואה הצתה שאת לא יכולה להגיד שיש בה סכנה לאדם.

<נעמה פויכטונגר:>
לפי הנוסח שלך זה לא יהיה טרור.

<סיגל קוגוט:>
למה זה לא יהיה טרור? הצתה היא לא טרור? זה לא באופן אינהרנטי יכול להביא לסיכון חיי אדם?

<נעמה פויכטונגר:>
אם בכוונה הוא הלך והצית בניינים.

<אורית סטרוק:>
הצתת כפר שלם בו יש מאות בתים, היא לא פגיעה חמורה?

<נעמה פויכטונגר:>
הנוסח שמובא כאן בשמך הופך את זה ללא טרור.

<אורית סטרוק:>
למה?

<נעמה פויכטונגר:>
כי כתוב פגיעה חמורה ברכוש שבנסיבות שבהן בוצעה יש אפשרות ממשית שתגרום לפגיעה כאמור בסעיפים קטנים (א)  או (ב), שזאת הבטיחות.

<סיגל קוגוט:>
בהצתה של כפר שלם אין אפשרות ממשית לפגיעה?

<נעמה פויכטונגר:>
אם אני בוחר בתים שהם ריקים מאדם, אין כאן סיכון לחיי אדם.

<סיגל קוגוט:>
את יכולה להיות בטוחה שבכפר שלם אין אף אדם בכפר?

<נעמה פויכטונגר:>
אין אף אחד בכפר שלם בשעות הלילה כשהוא ריק. 

<סיגל קוגוט:>
אין דבר כזה שהצתה היא לא אינהרנטית עם סכנה לפגיעה בחיי אדם.

<נעמה פויכטונגר:>
ככל שיש, בוודאי שהיא יכולה להיות פגיעה חמורה ברכוש שלא תסכן חיי אדם.

<סיגל קוגוט:>
נכון, אבל לא הצתה.

<היו"ר אלעזר שטרן:>
למה לא?

<סיגל קוגוט:>
הפסיקה מדברת על האפשרות של ההצתה תמיד להתפשט עוד. הפסיקה תמיד מתייחסת להצתה כעבירה שיכולה גם  לגרום לנזקים הרבה יותר גדולים מאשר רק רכוש.

<קריאה:>
הדוגמה יכולה להיות נזק חקלאי מאוד מאוד רחב. זאת הדוגמה, אם אתם חושבים שצריך להיות מעשה טרור.

<נעמה פויכטונגר:>
שריפה של אלף עצי זית, האם היה תהיה מעשה טרור או לא.

<סיגל קוגוט:>
נכון. זאת הדוגמה הנכונה.

<נעמה פויכטונגר:>
נכון, ולפי הנוסח הזה, זה לא יהיה מעשה טרור. נכרת מטע שלם של עצי זית, זה לא יהיה מעשה טרור.

<אורית סטרוק:>
אני אגיד לך משהו , אמרתי אותו בפעם הקודמת ואני אומר אותו שוב. כריתה של אלף עצי זית היום בלי החוק הזה, איך היא תטופל על ידכם? אם אלף עצי הזית האלה היו שייכים לערבי ומי שכרת אותם הוא חלילה יהודי, יטופל על ידכם בתור תג מחיר עם מניעת מפגש עם עורך דין וכולי, לפי הספר.  אם אלף עצי הזית האלה היו שייכים ליהודי ומי שכרת אותם היה ערבי, ברוב המקרים זה יטופל אפילו לא על ידכם אלא רק על ידי מס רכוש.

<סיגל קוגוט:>
אורלי, את מנהלת תיקים כאלה.

<אורלי בן ארי:>
יש עבירות כאלה בחוק העונשין של היזק לרכוש בזדון אבל יכול להיות שיש כאן צביון של פגיעה כזו ויכול להיות שכן צריך להגדיר אותה כאירוע טרור.

<קריאה:>
פגיעה  בעצי זית היא פגיעה בעצי תרבות וזה הרבה יותר  חמור מפגיעה ברכוש.

<אורית סטרוק:>
זאת לא תשובה. הרי יש ונדליזם כלפי חקלאים. 

<נעמה פויכטונגר:>
נדמה לי שנקודת המוצא כרגע בדיון מוסכמת גם עליך וגם עלי, שלא צריכה להיות הבחנה בין יהודי שכרת אלף עצי זית  ערבים ולהפך. נכון? נדמה לי שעל זה אנחנו יכולות להסכים.

<אורית סטרוק:>
אני בהחלט חושבת שלא צריכה להיות הבחנה.

<נעמה פויכטונגר:>
אם כן, אנחנו לא בשאלה של נוסח אלא בשאלת מדיניות.

<אורית סטרוק:>
שני המקרים הם לא מקרה של טרור אלא היזק חמור מאוד לרכוש.

<אבי:>
אם ארגון טרור באופן שיטתי מצית מקומות בהם לא יושבים בני אדם ולא גרים בהם, אני אסתכל על מה עובר להם בראש  ודרך זה אני מגדיר את מעשה הטרור ולא דרך התוצאה בסוף.  אם זה קורה באופן שיטתי, שולחים חמש חוליות לאזורים שונים ואמנם זה לא מסכן שום אדם אבל  המטרה היא לפגוע בסביבה או לגרום לנו להביא  כבאיות והרקולס מארצות הברית, זה לא מעשה טרור?  למה כל הזמן תג מחיר? 
<אורית סטרוק:>
כל פעם כשאני שומעת אותך, אני מתחזקת בתחושה שלי שאולי אני צריכה לשמוע אותך בחדר סגור ולהבין על מה אתה מדבר כי רוב הדברים שאתה אומר, לי לא מרגישים כמו טרור.

<אבי:>
מציגים כאן תג מחיר כאילו זה חזות הכול. לא הכול תג מחיר.

<אורית סטרוק:>
אני אומרת את זה ברצינות וברצון אמיתי להקשיב. אני באמת רוצה לבין עד הסוף את הדוגמאות שלך. אני אשמח להשתכנע ואני אומרת את זה בכל הרצינות. אני חיה בחברון 32 שנים והרבה מאוד פעולות טרור בוצעו סביבי, עלי ו על הילדים שלי,  ואני חיה בתוך הסביבה הזאת. אני לא מצליחה לדמיין את מה שאתה מתאר. 

<אבי:>
אני קצת כבול כאן.

<אורית סטרוק:>
נכון, אז בוא נעשה את זה בחדר סגור.

<אבי:>
אני לא רוצה לספק רעיונות אבל מכריחים אותו לעשות את זה.

<אורית סטרוק:>
אלעזר, אני רוצה  להיות אחראית.

<היו"ר אלעזר שטרן:>
הדוגמאות שאבי נתן כאן, כמו למשל הצתות שיכולות להתגלגל לפגיעה.

<אורית סטרוק:>
הרי יש בלי סוף הצתות. נכון? מציתים יערות וחלק גדול מההצתות הן על רקע לאומני. מה אתה אומר עכשיו? שכל מי שמצית יער על רקע לאומני הוא יישפט כארגון טרור?

<אבי:>
אני אומר שמי שמתכנן באופן שיטתי במספר מוקדים - - -

<קריאה:>
אלה בסעיף אחר. יש פגיעה בסביבה.

<אבי:>
מי ששורף שיח, זה לא מעשה טרור.

<קריאה:>
זאת לא פגיעה ברכוש.

<סיגל קוגוט:>
זה לא רכוש. זה רלוונטי לסעיף הבא.

<קריאה:>
לא צריך את הרכוש בשביל זה.

<נעמה פויכטונגר:>
דווקא הדוגמה הזאת, למרות שאני חושבת שהיא יכולה להיות מוגדרת, לא תמיד אנחנו נעמוד בסעיף המטרה. אנחנו נצטרך להוכיח שהמטרה היא להשפיע על רשות שלטונית או להטיל פחד ובהלה בציבור. שריפה של יער גורמת לי, ואני מניחה שלכולם, צער עמוק. אם זה מטיל עלי פחד או בהלה, לא יודעת. יש לנו כאן מארג של מבחנים.

<קריאה:>
בכל מקרה, זה לא קשור לרכוש.

<אבי:>
המטרה היא חשובה. אם אני נכנס לראש של הטרוריסט, הוא עושה את השיקולים ומצית במספר מוקדים.

<היו"ר אלעזר שטרן:>
בוודאי שזה יוצר פחד.

<אבי:>
פירומן הוא לא מעשה טרור.

<היו"ר אלעזר שטרן:>
נכון. זה בדיוק ההבדל. לכן נגיע לנושא המניע.

<אורית סטרוק:>
שולחים לשם הרבה מאוד כבאיות.

<נעמה פויכטונגר:>
הוא גרם נזק, אבל מה הייתה המטרה? אני לא יודעת אם נוכל לעמוד בזה. אגב, זאת דוגמה מצוינת לזה שאם ארגון טרור לקח אחריות על האירוע, יש לי חזקה – ועוד לא הגענו לחזקות – אבל ברגע שארגון טרור הוא זה שעומד מאחורי זה, ממילא זה מגלה לנו מה הוא ראה לנגד עיניו ומה הייתה תכליתו, ומבחינתנו זה מספיק כדי להתגבר על דרישת המטרה, שוב, מפני שהשאלה היא שאלה של הנסיבות וההקשר. לכן  אולי נצטרך גם לחזור על זה בהמשך אבל אחד הדברים שההגדרה הזאת מנסה לעשות הוא לייצר איזשהו גשר בין האינטואיציה שלנו, מה אנחנו מרגישים שהוא טרור לבין איך אנחנו נותנים לזה שמות משפטיים. השאיפה היא כמובן להגיע למצב שהפער בין השניים הוא קטן ככל האפשר, שאין דברים שאנחנו מרגישים שהם לא טרור אבל שהחוק תופס אותם ומצד שני אין דברים שאנחנו מבינים שהם טרור אבל החוק לא מאפשר לנו בעצם לטפל בהם ככאלה. יכול להיות שבהמשך יהיו עוד דוגמאות, בעיקר עת נגיע לחזקות, אבל אנחנו אולי מקדימים את המאוחר.

<סיגל קוגוט:>
עכשיו אנחנו בפגיעה חמורה לרכוש. לגבי הצתות יערות, זה באמת רלוונטי לסעיף הבא. 

<היו"ר אלעזר שטרן:>
זה יכול להיות רלוונטי גם לשם.

<סיגל קוגוט:>
כן. יש לכם פגיעה חמורה ברכוש או פגיעה קלה ברכוש. הצתה, ברור שהיא פגיעה מאוד חמורה ברכוש. את יכולה לתת דוגמאות של הפגיעה הקלה ובכלל לומר מה דעתך על הטקסט הזה שעשינו אותו כתוצאה מרעיונות של רז, אם כי זה לא הנוסח של רז אלא הנוסח שלנו.
<נעמה פויכטונגר:>
נכון.

<סיגל קוגוט:>
לא מנסים להגיד שרז אמר את זה אבל הוא כן אמר שהוא כורך את זה בכל זאת עם הדברים החמורים עם מטרה. תני דוגמאות של פגיעה קלה ברכוש ומה דעתכם על הטקסט הזה.

<נעמה פויכטונגר:>
הפגיעה ברכוש. באמת דובר בהרחבה בדיון הקודם, בין היתר לאור ההערות של חברת הכנסת סטרוק לגבי ההתייחסות לפעולות של תג מחיר שהרבה פעמים באמת הן לא פגיעה חמורה ברכוש -  זאת יכולה להיות באמת פגיעה במסגד או משהו כזה – כאשר הנסיבות גורמות לנו לחשוש מתוצאה כזאת שהיא למעשה טרור.

בדיון דובר על כך שזה יכול להביא אותנו למצבים של עבירות רחבות מדי ואני אזכיר אולי כי הנוסח כאן כתוב קצת באופן לא מסודר. בעצם נוספו שלושה מבחנים שנועדו להחמיר אותו מאוד. 

<סיגל קוגוט:>
לכרוך את מבחן הנסיבות ל-(א) ו-(ב).

<נעמה פויכטונגר:>
כן. ראשית, ליצור מבחן הסתברותי של הפגיעה שתיווצר. שנית, להבנתי צומצם מאוד סוג הפגיעה שאנחנו מתייחסים אליה. אם בנוסח הממשלתי דובר על פגיעה חמורה בשלום הציבור, כאן אנחנו חוזרים לפגיעות בגוף. שלישית, מבחן של מטרה.

בעקבות הדיון הקודם אנחנו חשבנו שיש טעם בצמצום של הפגיעה הזאת ושאנחנו במידה רבה יכולים לקבל את הנוסח הזה עם שתי הערות או סייגים שאפשר לפרט אותם עכשיו.

<היו"ר אלעזר שטרן:>
בבקשה.

<נעמה פויכטונגר:>
קודם כל, בנוסח שהעבירה היועצת המשפטית, אולי אני אקריא אותו.

<היו"ר אלעזר שטרן:>
כן, אני חושב שכדאי.

<נעמה פויכטונגר:>
בעצם מה שכתוב כאן בסוף הוא פגיעה חמורה ברכוש או פגיעה ברכוש שבנסיבות שבהן בוצעה, יש אפשרות ממשית שתגרום לפגיעה חמורה כאמור בסעיפים קטנים (א) או (ב) ושנעשתה במטרה לגרום לפגיעה כאמור.

ההערות שלנו לגבי אפשרות ממשית שתגרום לפגיעה חמורה הן שנדמה לי שהחמורה כאן מכפילה את מבחני חומרת הפגיעה שנמצאים ב-(א) ו-(ב). 

<סיגל קוגוט:>
לא. חוזר עליהם. כמובן שזה משנה אם ב-(א) יכתבו חמורה. אני תפסתי את זה שב-(א) יכתבו חמורה ולכן זאת רק חזרה ולא הכפלה.

<נעמה פויכטונגר:>
ממה נפשך. אם (א) היה הופך לפגיעה חמורה, זה מיותר וצריך היה לכתוב פגיעה כאמור ב-(א) או (ב).

<סיגל קוגוט:>
אפשר. בואי נראה קודם מה יחליטו על (א).

<נעמה פויכטונגר:>
מכיוון שאנחנו ממילא חושבים ש-(א) ראוי לו להישאר פגיעה ממשית, אנחנו חושבים שמה שצריך להיות כאמור ב-(א) או (ב).

דבר שני. אנחנו כן חושבים שסעיף המטרה הוא נכון כי הוא באמת אינדיקציה חשובה למוטיבציות של מי שעשה את הפעולה אבל נדמה לנו שיש מקום להוסיף כאן את מבחן הצפיות. מבחן הצפיות הוא מבחן כמו שנמצא בפסקה (2) להגדרה שאומרת: "ראייה מראש כאפשרות קרובה לוודאי כי המעשה או האיום יעורר פחד או בהלה, כמוה כמטרה". זאת אומרת,  כאשר המעשה שעשיתי, התוצאה ההכרחית שלו היא התוצאה הזאת, ממילא אני לא צריך להוכיח בנפרד את המטרה כי זאת תוצאה בלתי נמנעת של אותו מעשה.

בסייגים האלה אנחנו חושבים שאפשר לקבל את המגבלות למרות שבאמת זה מצמצם עד מאוד את הנוסח.

<אבי:>
אתם מוותרים על שלום הציבור?

<נעמה פויכטונגר:>
כן.

<סיגל קוגוט:>
בנוסח שלי אין שלום הציבור. אני כורכת את זה ב-(א).

<נעמה פויכטונגר:>
הפגיעה תהיה פגיעה בגוף.

<סיגל קוגוט:>
זה בסדר.  אלא אם כן אתם מסתייגים בכלל מהפגיעה הלא חמורה ברכוש. זה עניין עקרוני אבל על הנוסח הסכמנו. תחליטו אם אתם הולכים רק על פגיעות קשות ברכוש או גם על פגיעות קלות ברכוש. זאת החלטה עקרונית.

<אורית סטרוק:>
אני מאוד מאוד מסתייגת מפגיעה ברכוש. 

<היו"ר אלעזר שטרן:>
לא כתוב פגיעה קלה.

<נעמה פויכטונגר:>
כתוב פגיעה.

<סיגל קוגוט:>
הכוונה היא לפגיעה קלה. אני מבחינה בין הקלה לחמורה.

<אורית סטרוק:>
אני אומר יותר מזה. הנוסח שסיגל כתבה בשמי, ואני מודה לך על שאת טורחת להעלות את דבריי וכולי, אני הייתי רוצה להכניס כאן הסתייגות יותר משמעותית לגבי סוגיית הפגיעה ברכוש משום שבעיקרון טרור אמור להיות פגיעה בעיקר בגוף ולא ברכוש. הרכוש צריך להיות מאוד מאוד מסויג. אני עדיין מחפשת את האלמנטים להכניס כאן אבל האלמנטים הם לא האלמנטים התוצאתיים של איך הפגיעה ברכוש.
<סיגל קוגוט:>
יש כאן גם מטרה ולא רק תוצאה.

<אורית סטרוק:>
כן. 

<סיגל קוגוט:>
שהם נעשו במטרה שבסוף זה יתגלגל לפגיעה.

<אורית סטרוק:>
לא כתבת את זה.

<סיגל קוגוט:>
כתבתי את זה. שנעשו במטרה כאמור.

<היו"ר אלעזר שטרן:>
אורית, את מסתכלת על הנוסח שלך או על הקודם?

<סיגל קוגוט:>
על שלה. מה שכתבתי בשמך, זה מה שאת אמרת, שהמטרה היא חשובה. שבעצם גם מי שפוגע פגיעה קשה ברכוש רוצה שבסוף זה יוכל להביא להעמדת אדם בסכנה ושגם הנסיבות בהן זה בוצע.

<אורית סטרוק:>
אני מקבלת את זה. בסדר. 

<סיגל קוגוט:>
אני חושבת שזה משקף את דעתך. עכשיו זאת הכרעה עקרונית.

<היו"ר אלעזר שטרן:>
אני מבקש לשים לב שכאשר אנחנו מדלגים מהפגיעה החמורה לפגיעה שהיא אינה חמורה – אני בכוונה לא רוצה לומר קלה – אנחנו החמרנו את הגלגול השני, התוצאתי שלה, בפגיעה ממשית.

<נעמה פויכטונגר:>
ובעוד פרמטרים נוספים.

<היו"ר אלעזר שטרן:>
לכן אני חושב שלמרות שהיא לא חמורה, גם אם היא מגלגלת לפגיעה ממשית, לכן אני חי עם זה יחסית בסדר.

<לילה מרגלית:>
האם אפשר לשאול מה הדוגמאות למקרים בהם פגיעה לא חמורה, שהיא פחות מחמורה מרכוש, תתגלגל למעשים אחרים? האם מדובר בכך שהפגיעה ברכוש גורמת באופן ישיר לתוצאה המסכנת או שיש חשש שבעקבות הפגיעה ברכוש מישהו אחר יעשה משהו שיסכן?

<היו"ר אלעזר שטרן:>
אני חושב גם וגם.

<אורית סטרוק:>
זה מה שקודם הפריע לי.

<היו"ר אלעזר שטרן:>
אני מבין, אבל זה בדיוק העניין כאן. את צודקת. מה שאת הבנת, זה מה שהם רצו ואני מבין את זה. זאת אומרת, אני די מסכים עם זה.

<אורית סטרוק:>
אני רוצה לחדד את זה.

<היו"ר אלעזר שטרן:>
בבקשה.

<אורית סטרוק:>
כאשר אנחנו באים לדון אדם על מעשיו, צריך לדון אותו על המעשים שלו ולא על התגובה שיגיבו אחרים למעשים שלו.

<היו"ר אלעזר שטרן:>
זה קשה.

<אורית סטרוק:>
העובדה היא שיש ציבורים מאופקים ואתן לך דוגמה. כבר אמרתי שאני חיה בישוב היהודי בחברון. במשך שנה וחצי ירו עלינו יום יום ולפעמים כל היום והיינו בסכנת חיים אמיתית, כל התושבים היהודים בחברון. בזמן הזה לכל תושב יהודי בחברון היה נשק בבית לצורכי הגנה עצמית. לא הייתה פעם אחת שבן אדם לקח את הנשק שלו וירה חזרה לראס בן-אמו, לדפוק איזה ערבי בגלל שיורים עליו. זה לא קרה.

<נעמה פויכטונגר:>
נראה לי ברור שהיריות במקרה הזה עליכם - - -

<אורית סטרוק:>
רגע.

<היו"ר אלעזר שטרן:>
אורית, לאן זה הולך? אני זוכר. הייתי שם לא כמוך אבל ביקרתי שם די הרבה פעמים.

<אורית סטרוק:>
זה היה ציבור מאופק ואחראי.

<היו"ר אלעזר שטרן:>
כן. גם כאשר ירו עליו.

<אורית סטרוק:>
ציבור ששומר חוק והוא ידע שהוא לא יכול  לעשות מעשי נקמה ומעשי לינץ' והתפרעויות בגלל שפוגעים בו.

<היו"ר אלעזר שטרן:>
גם חצי צבא היה שם.

<אורית סטרוק:>
בסדר, אבל  בוא ניקח דוגמה אחרת.

<היו"ר אלעזר שטרן:>
מה השאלה?

<אורית סטרוק:>
עוד דוגמה הוא המחבל היהודי שנסע לשפרעם, ביצע שם ירי והרג אזרחים ומיד התנפלו עליו ורצחו אותו נפש האנשים בשטח. מה אתה רוצה להגיד? 

<נעמה פויכטונגר:>
נדמה לי שהטענה ברורה.

<אורית סטרוק:>
הבן אדם בא והוא בסך הכול עקר עץ זית. מקרה חמור, מאוד חמור, יש על זה סעיפים שלמים בחוק העונשין. אם הוא יעקור את עץ הזית בחצר שלי, רוב הסיכויים שאני ארים טלפון למשטרה שתבוא לטפל בו. אם הבן אדם יעקור עץ זית בחצר של השכן הערבי שלו, רוב הסיכויים שתהיינה התפרעויות. בגלל שתהיינה התפרעויות, בגלל שהציבור הערבי הוא יותר מתפרע ופחות מאופק, לכן זה שעקר את אותו עץ זית פתאום יהפוך לטרוריסט?

<היו"ר אלעזר שטרן:>
אם אפשר, נעמה, תשובה קצרה.

<נעמה פויכטונגר:>
אני אשתדל לענות תשובה קצרה. 

<אורית סטרוק:>
סליחה שאני קוטעת אותך, אבל האמת היא שהשאלה היא לא לנעמה. האמת היא שהשאלה היא אליך, אלעזר, ואל עדי ואל חברי הכנסת. האם אנחנו מוכנים לקבל נורמה שבמסגרתה אדם יישללו ממנו זכויותיו - כי זה בעצם חוק הטרור – בגלל איך שאנשים הגיבו למעשה שלו?

<היו"ר אלעזר שטרן:>
לא.  לא. האם הנסיבות משנות את ההגדרות. כיוון ששאלת אותי, אני אגיד לך שלי אין ספק שכן. המעשים הם תלויי מציאות. הם לא נשפטים כמעשה בפני עצמו וכך זה תמיד. אני יכול לתת לך אלף דוגמאות.

<קריאה:>
עבירות ההסתה הן כולן תלויות תוצאה.

<היו"ר אלעזר שטרן:>
תלויי הקשר.

<אורית סטרוק:>
אבל זאת לא הסתה.

<נעמה פויכטונגר:>
זה יותר חמור.

<היו"ר אלעזר שטרן:>
לא אמרתי. אמרתי שאם את רוצה לזכך פעולה בקצה, אני לא אתך. אני חושב שפעולה לא מזוככת עד הפינה בהשוואה לפעולה אחרת ולכן גם אנחנו אומרים שנסתכל על המטרות ונראה על-מנת מה זה נעשה. בכל החיים שלי גדלתי גם עם העל-מנת ואני לא חושב שאפשר לנתק את זה. 

<נעמה פויכטונגר:>
אדוני, ברשותך, אני כן רוצה משפט אחד לומר לגבי זה. התחושה האינטואיטיבית היא ברורה. זה נכון שלכאורה המעשה הופך לחמור יותר בגלל נסיבות שכאילו הן לעושה שליטה עליהן, אם אני מחדדת את מה שאת אומרת. הזכירה כאן אורלי בן-ארי שזה קיים. זאת אומרת, עבירת הסתה גם באופן שבו היא מנוסחת היום, תמיד יש הבדל בין אם אני אומרת אמירה בחדר שלי לארבע קירותיי  לבין אם אני אומרת אותה לציבור ואז גם משנה איזה ציבור זה ואיך הוא צפוי להגיב.

אני רוצה לומר משהו שבעיני הוא יותר חשוב. ברגע שהוספנו כאן גם את המבחן ההסתברותי אבל בעיקר את מבחן המטרה, בעצם אנחנו גילינו בזה את דעתנו שהמעשה הזה, הפגיעה שהיא כאילו פגיעה לא חמורה ברכוש, היא מניפולטיבית. זה מעשה שהוא כאילו בא רק כדי להצית את הגפרור.

<אורית סטרוק:>
איך את מודדת את המטרה?

<היו"ר אלעזר שטרן:>
אנחנו נגיע לזה.

<נעמה פויכטונגר:>
זה מה שכתוב כאן. המטרה היא לגרום לפגיעות האלה בגוף. זאת אומרת, מי שעשה את המעשה, הוא לא רצה באמת רק פגיעה ברכוש.

<אורית סטרוק:>
האם הכוונה של אותו אדם היא לא הלכת הצפיות כי הלכת הצפיות, אתה תחליט מה הלכת הצפיות ואתה תחליט מה הצפי.

<נעמה פויכטונגר:>
לא. מבחן הצפיות אומר שזה צריך להיות מובהק.

<היו"ר אלעזר שטרן:>
פגיעה ממשית.  
<עדי קול:>
מה עמדתך?

<היו"ר אלעזר שטרן:>
אמרתי שעמדתי בתנאי. זה בעצם אותו סוג של מה שאורית שואלת עכשיו. עדי ניצלה את הזמן של השיח ביניכם לשאול מה אני חושב על מה שיצא עת התקיים כאן הדיון. אני חושב שבעצם זה דיון מאותה משפחה. האם אנחנו שופטים פעולה בפני עצמה נקודה, או האם אנחנו שופטים אותה בהקשר. לצורך העניין, מה שעדי שאלה זה האם אני מקבל את הנוסח של פגיעה, היא אמרה קלה אבל אני מתכוון לא חמורה כי זה מה שכתוב בהצעה. אני אמרתי שאם הגלגול שלה הוא פגיעה ממשית כמו שכתוב - - -

<אורית סטרוק:>
לא גלגול אלא המטרה.

<סיגל קוגוט:>
הייתכנות. המטרה והייתכנות. גם הנסיבות וגם המטרה.

<היו"ר אלעזר שטרן:>
כן. אני אומר שזאת אותה משפחה של הגיון.

<אורית סטרוק:>
תתייחס עכשיו לנקודה מאוד מאוד חשובה שמעלה נעמה והיא שאלת הלכת הצפיות.  האם המטרה נקבעת על ידי מה שאותו אדם שעשה את המעשה התכוון לגרום? הוא התכוון לזה וזאת הייתה הפסיכולוגיה שלו וזאת הייתה התכנית שלו. הוא עשה. או שמספיק שהתובע אומר שהצפי והסבירות היא שאם עושים כך וכך, המצב הוא כך וכך.

<נעמה פויכטונגר:>
המבחן הוא מבחן אובייקטיבי. ברשות הוועדה אני דווקא רוצה להשתמש בדוגמה ממושגים הלכתיים. גם בהלכה היהודית יש מושג של מעשה שהתוצאה שלו היא בלתי נמנעת באופן אינהרנטי להתרחשות שממילא מייחסת לך גם את הכוונה הזאת. אתה לא יכול להעמיד פנים שהתוצאה לא הייתה בשליטתך.

<עדי קול:>
כמו שאמרתם, זאת הלכה פרשנית שקיימת.

<סיגל קוגוט:>
אולי נגיד משהו על ההלכה הזאת. ככל שמדובר בעבירות תוצאה, זה כתוב בחוק העונשין בחלק הכללי אבל לא כתבו את זה בעבירות מטרה. אז הייתה פסיקה שאפשר לחלוק עליה וברובה היא על עבירות ביטוי כאשר אז אפשר יותר להבין אותה. בעבירות מטרה צריך לבדוק עבירה-עבירה, אלא אם כן המחוקק כותב את זה. 

העמדה לגבי למה לכתוב את הדברים האלה היא שאם באמת אתה כותב את זה כך שהתוצאה היא קרובה לוודאי, כלומר, כל אדם שעיניו בראשו שעושה את המעשה הזה, הוא בעצם יודע שזה יתרחש, מבחינה פלילית זה שקול. זה שקול מבחינת הפסול שבמעשה כמו יסוד נפשי של מישהו שרצה כי הוא לא באמת יכול להגיד שהוא לא רצה כי הוא יודע שזה יקרה. לכן במיוחד בעבירות של התנהגות ועבירות שהן לא עבירות ביטוי,  שאז באמת לפעמים יותר מדקדקים, בדרך כלל הלכת הצפיות אמורה להיות חלק מהדין, גם אם היא לא כתובה עכשיו בחלק הכללי.

<אורית סטרוק:>
הבנתי את כל הדיון אבל אני חושבת שאי אפשר לקבל את הפגיעה. צריך פגיעה חמורה.

<סיגל קוגוט:>
זה משהו אחר. השקילות שבין הלכת הצפיות ליסוד הנפשי, אני חושבת שזה הסבר משכנע שכן צריך להיות. לגבי השאלה האם בכלל כל המודל הזה חל רק בפגיעות שאינן חמורות או  רק בפגיעות חמורות, זאת השאלה בה אתם צריכים להחליט. 

עוד דיוק. בגלל שלפי הנוסח שאני כתבתי, אני רציתי ללכת לפי ההסכמות של רז, היה ברור לי שרז לא הסכים שבפגיעות קשות ברכוש תחול כל הסיפא הזאת אלא רק על פגיעות לא חמורות. אבל גם מי שחושב, כמו היושב ראש, שגם עבירה קלה יכולה להתגלגל למעשים של (א) ו-(ב), הוא יכול לחשוב את זה גם על הרישא. כלומר, אפשר ללכת לשיטה שלך. זוהי הכרעה ערכית. את יכולה להגיד שאת רוצה שהפגיעה תהיה חמורה.

<נעמה פויכטונגר:>
אני אשמח להבהרה כי אני לא הבנתי לגמרי מדבריך, ואולי לא הבנתי נכון, האם גם לגבי פגיעה חמורה ברכוש את סבורה שצריך את התוספת.

<סיגל קוגוט:>
ברור שהיא סבורה כך. זה הדבר. ברור שהיא סבורה כך.

<נעמה פויכטונגר:>
אני הבנתי שהדיון הוא על הפגיעה הלא חמורה.

<סיגל קוגוט:>
לא. חברת הכנסת סטרוק אמרה את הדברים ואני כתבתי אותם לא כי לא הבנתי אותה אלא כי הבנתי אותה מצוין.

<אורית סטרוק:>
סיגל הבינה אותי יותר טוב ממה שאני הבנתי את עצמי.
<סיגל קוגוט:>
היא אמרה שהיא לא מסכימה שזאת תהיה פגיעה רכושית אלא אם כן היא פגיעה מאוד חמורה והיא גם עלולה להיגרר לפגיעה בחיי אדם והייתה כוונה לעשות את זה.

<אורית סטרוק:>
זה לא בגלל שאני חושבת שמותר לעשות ולפגוע ברכוש, בוודאי לא פגיעות חמורות וגם פגיעות קלות אסור לפגוע, אלא שאני חושבת שלא כל העולם הוא חוק הטרור.
<נעמה פויכטונגר:>
דיברנו על הישוב היהודי בחברון. נניח שיש השבוע חתונה של משפחה מהישוב היהודי בחברון וכל אנשי השכונה נמצאים בחתונה ובזמן הזה באו מחבלים והציתו את הבתים בשכונה. לתפיסתך הדבר הזה לא יהיה טרור.

<סיגל קוגוט:>
למה? לגבי הצתה אנחנו מכירים את הפסיקה.

<היו"ר אלעזר שטרן:>
יבוא טרקטור.

<סיגל קוגוט:>
טרקטור זה שונה. בולדוזר הורס את הבית וזה לא מתגלגל.

<נעמה פויכטונגר:>
לזה אני מתכוונת. אנחנו אומרים שהניסיון לדייק ולדייק ולדייק יביא אותנו למצבים מובהקים שבעצם החוק לא נותן להם תשובה כי כל כך ניסינו להגדיר אותו ובסוף משהו שנראה כמו טרור והוא מגעגע כמו טרור, הוא לא טרור.

<עדי קול:>
זה יהיה החשש שמרחף כל פעם.

<היו"ר אלעזר שטרן:>
אני תמיד אומר שכאשר אתה מחדד עפרון עד הסוף, הוא נשבר.

<עדי קול:>
זה נכון לגבי עפרון. 

<ישי שרון:>
יש לך כלי כתיבה אחרים. 

<אורית סטרוק:>
אני מדברת על הבית שלי. 

<היו"ר אלעזר שטרן:>
אין לי כלי כתיבה אחרים.

<ישי שרון:>
החוק הפלילי. 

<נעמה פויכטונגר:>
חוק הטרור לא נועד רק לתת כלי עבודה ואגב, למרות הדימוי הרווח כאן הוא לא נותן כל כך הרבה כלי עבודה חדשים והם לא קיימים גם היום.

<אורית סטרוק:>
הוא נותן כלי עבודה מאוד משמעותיים.

<סיגל קוגוט:>
הוא נותן כלי עבודה.

<נעמה פויכטונגר:>
יחסית לחקיקה.

<אורית סטרוק:>
יותר מכלי עבודה, הוא גורע זכויות יסוד מאנשים חשודים.

<עדי קול:>
יהיה מצב שלא נקרא לזה טרור אבל יהיו כלים אחרים של חוק העונשין שיוכלו תמיד לאפשר.

<נעמה פויכטונגר:>
נכון. לפי התפיסה הזאת אין צורך בהצעת החוק. החוק הפלילי היום נותן לנו מענה לעבירות באשר הן עבירות.

<עדי קול:>
נכון.  לכן אנחנו רוצים לתת מענה נוסף.

<נעמה פויכטונגר:>
החוק הזה נועד לתת מענה לטרור ולומר משהו אחר.

<אבי:>
החוק הזה לא נותן כל כך הרבה מענים. שלא נשלה את עצמנו. 

<עדי קול:>
אנחנו יודעים שהייתם רוצים מענים נוספים.

<אבי:>
זה מה שקיים היום וכך אנחנו פועלים.

<אורית סטרוק:>
אני גידלתי ברוך השם 11 ילדים והרבה מאוד פעמים קרה שילדים ערבים ברחוב הרביצו להם. את חושבת שהעמידו אותם לדין כטרוריסטים? 

<נעמה פויכטונגר:>
אני גם לא הייתי רוצה שיעמידו אותם כטרוריסטים.

<אורית סטרוק:>
העמידו אותם לדין על תקרה.

<נעמה פויכטונגר:>
לא אותם ולא ילדים יהודים שמרביצים לערבים.

<אורית סטרוק:>
לא כל פעם שמישהו עושה משהו לשני בגלל מניע לאומני, מיד זה טרור.

<נעמה פויכטונגר:>
נכון. לכן יש כאן איזה שהם מבחנים מצטברים שנוגעים למה הוא המעשה הזה.

<אורלי בן ארי:>
אבל גם יש בחוק העונשין אפשרות להעמיד לדין על תקיפה על רקע גזעני.

<אורית סטרוק:>
לכן אני אומרת שיש הרבה  כלים. כמו שאומר עורך הדין מהסנגוריה הציבורית, יש לנו קלמר מלא כלים.

<עדי קול:>
כיוון שאני נוטה להסכים עם אלעזר, הנוסח שכתבת, הנוסח הראשון הוא הנוסח שאנחנו מקבלים.

<היו"ר אלעזר שטרן:>
כן.

<סיגל קוגוט:>
אתם צריכים להחליט האם הסיפא חלה גם על הרישא. על זה אתם חייבים להחליט. גם אם אתם מקבלים את זה שזאת פגיעה בין חמורה ובין שאינה חמורה, האם הסיפא שמדברת על המטרה ועל הנסיבות חלה על שניהם. זאת הכרעה ערכית שאתם צריכים לקבל אותה.

<נעמה פויכטונגר:>
המשמעות היא שפגיעה חמורה ברכוש כשלעצמה לא תהיה טרור. אף פעם.

<סיגל קוגוט:>
נכון. זאת המשמעות.

<עדי קול:>
אם היא לא תהיה המטרה.

<סיגל קוגוט:>
אם יש פגיעה חמורה ברכוש, גם אם אין כוונה לפגוע באנשים ואין נסיבות שתהיה פגיעה באנשים, וזה לא בסביבה – בסביבה אנחנו דנים אחר כך בפסקה (ד) – פשוט פגיעה חמורה ברכוש.

<ישי שרון:>
את בעצם צריכה רק את הסיפא של הסעיף הזה.

<סיגל קוגוט:>
נכון, אבל כרגע זה לא מנוסח כך. כרגע  מנוסח שפגיעה חמורה ברכוש עומדת בפני עצמה והיא לא דורשת שום אלמנט נוסף.  רק הפגיעה שאינה חמורה דורשת את האלמנט הנוסף.

<עדי קול:>
כדי להחיל את זה על שניהם, את צריכה לעשות פגיעה חמורה ברכוש.

<סיגל קוגוט:>
כן. זה הכול בנסיבות אבל זה לא משנה איך כותבים את זה. את הטכניקה אני יודעת. השאלה היא הכרעה ערכית. האם אתם רוצים שהפגיעה החמורה ברכוש תעמוד בפני עצמה או שאתם רוצים שהסיפא תהיה.

<היו"ר אלעזר שטרן:>
למה זה מפריע לכם?  צריכה להיות לכם בעיה עם זה?

<נעמה פויכטונגר:>
להחיל את כל המבחנים האלה על פגיעה חמורה ברכוש? אנחנו חושבים שיש מצבים בהם פגיעה חמורה ברכוש היא טרור, גם אם היא לא סיכנה חיים של אף אחד כי הפגיעה היא חמורה מספיק.

<היו"ר אלעזר שטרן:>
אבל ההגדרה כאן, אם אנחנו מחילים אותה, אם בסוף יש בה פגיעה ומה היא יכולה לגרום.  כאשר היא פגיעה רגילה, אתה דורש ממנה את זה, אז על אחת כמה וכמה תדרוש את זה גם כאן.

<סיגל קוגוט:>
נכון, אבל הם לא רוצים לדרוש את זה. 

<נעמה פויכטונגר:>
אנחנו חושבים שאם הפגיעה היא מהתחלה ועד הסוף - - -

<עדי קול:>
אז לא משנות הנסיבות. כרגע אמרתם לנו כמה הנסיבות חשובות וכמה ברור שזה משנה. הם רוצים לקבל רק פגיעה ברכוש בלי קשר לנסיבות. סתם פגיעה ברכוש.

<נעמה פויכטונגר:>
אף פעם אין בלי קשר לנסיבות. יש לי כאן מניע ויש לי כאן מטרה.

<היו"ר אלעזר שטרן:>
לכן אני לא מבין למה אכפת לכם. 

<אבי:>
יש דברים שמדברים בעד עצמם.

<היו"ר אלעזר שטרן:>
זה לא מצמצם. זה משאיר לכם את הפרשנות.

<נעמה פויכטונגר:>
ממש לא. התוצאה היא שפגיעה חמורה, אפילו חמורה מאוד, ברכוש – לא תיחשב לטרור אם אני לא יכולה להראות שהייתה סבירות ממשית ומטרה גם לפגוע בגוף. 

<סיגל קוגוט:>
את יכולה לתת לנו דוגמאות? לא הצתה אלא דוגמאות אחרות.

<נעמה פויכטונגר:>
דחפורים שבאים והורסים בתים בשורות.

<סיגל קוגוט:>
שאבי ייתן דוגמה אמיתית.

<אבי:>
יכול להיות מפגע בודד שנמצא על בולדוזר והיעד שלו הוא לא בני אדם. הוא יכול לגרום נזק.

<נעמה פויכטונגר:>
הוא מועך מכוניות בשורה בחניון. הוא נכנס לחניון ומועך את כל המכוניות.

<אבי:>
זה מדבר בעד עצמו. הם מבחינתם יכולים גם לפתוח אוהל במקום אבל זה לא יהיה טרור.
<קריאה:>
והוא לא היה רוצה שיהיה בן אדם באחת המכוניות האלה?

<נעמה פויכטונגר:>
הוא עשה את זה בחניון בלילה. היה לנו פיגוע טרקטור בירושלים שדרס אנשים חיים.

<עדי קול:>
השאלה אם זה טרור. בעיניך זה טרור? הדחפור בחניון בלילה, בעיניך זה טרור?

<היו"ר אלעזר שטרן:>
שוב, אם אני מסתכל על ההמשך.

<עדי קול:>
בלי נסיבות ובלי מטרה.

<היו"ר אלעזר שטרן:>
אני לא רואה שזה בלי נסיבות. בלי נסיבות, זה יכול להיות פשע שנאה. 

<עדי קול:>
זה בדיוק פשע שנאה ולא טרור. זה ההבדל.

<אורית סטרוק:>
למה הדבר הראשון הוא לא פשע שנאה?

<היו"ר אלעזר שטרן:>
רגע. אני רוצה לשאול. אם כתוב שיש אפשרות ממשית שתגרום - - -

<סיגל קוגוט:>
הם לא רוצים שזה יהיה כתוב. הם רוצים שיהיה כתוב רק  פגיעה חמורה ברכוש.

<היו"ר אלעזר שטרן:>
בסדר, אבל בואו נלך לרגע לסעיף. או פגיעה ברכוש שגרמה  או שעלולה לגרום בנסיבות בהן בוצעה לפגיעה חמורה. אנחנו משאירים את "בשלום הציבור"?

<סיגל קוגוט:>
לא. מה שמחוק, מחוק.

<היו"ר אלעזר שטרן:>
בנסיבות בהן בוצעה יש אפשרות ממשית שתגרום לפגיעה חמורה.

<סיגל קוגוט:>
כאמור בסעיפים קטנים (א) ו-(ב). כלומר, הבטיחות או הגוף.

<היו"ר אלעזר שטרן:>
בטיחות הציבור.

<סיגל קוגוט:>
כן. או הגוף של בן אדם.

<אבי:>
לך לאינתיפאדה בצפון, שם שרפו את כל מוסדות השלטון ולא היה שם אף אחד בתוך המבנה ואף אחד לא עמד בסכנה. זאת דוגמה מובהקת שהמטרה היא לפגוע ברכוש מתוך מניע לאומני. זה לא טרור. זה פשע שנאה.

<עדי קול:>
זה פשע שנאה. השאלה למה בדבר כזה צריך לתת את הכלים של טרור שהם מעבר לכלים שיש בחוק העונשין. אתם נותנים לנו תחושה כאילו אנחנו משחררים את האנשים האלה הביתה. אנחנו לא. אנחנו תוהים.

<נעמה פויכטונגר:>
אנחנו לא עסוקים בלתת לכם תחושות.

<אורית סטרוק:>
יש גם את הדבר הזה של פגיעה ברכוש סתם.

<עדי קול:>
ניסיתי ללכת עם התחושה הכללית.

<אורית סטרוק:>
אני לא מבינה את הקווים שאתה שם.

<היו"ר אלעזר שטרן:>
אני עוד לא שם.

<אורית סטרוק:>
פגיעה סתם ברכוש שהיא לא פגיעה חמורה, גם אם היא תגרום למשהו - - -

<היו"ר אלעזר שטרן:>
אני מתקשה לראות שמישהו לוקח טרקטור ואין לו מטרה לפגיעה בבטיחות הציבור גם אם הוא עכשיו רק הורס עשר מכוניות. 

<אבי:>
למה צריך כאן את ההסתברות? זה לא מדבר בעד עצמו? בעיני זה די מובהק. בן אדם שלוקח את הטרקטור, לא בחניון ולא בלילה כי זה לא חייב להיות בנסיבות כאלה, אני חושב שאני מסתכל – ובעניין הזה אולי אני קצת שונה מהיושבים כאן – בעיניים של מי שמתכן את הדברים האלה ומה המטרה שלו ולמה הוא עושה את זה.

<היו"ר אלעזר שטרן:>
פתרת לי את הבעיה. מה המטרה שלו? 

<אבי:>
המטרה שלו היא לגרום בהלה וחוסר ביטחון ונזק. שוב,  הוא לא רוצה להיות רוצח אבל הוא רוצה לגרום נזק לרכוש שהוא של מדינת ישראל, של התושבים, שהציבור ירגיש פחות בטוח. אני מסתכל בעיניים של מי שמתכנן את זה. לא כל דבר צריך להסתיים בדם.

<היו"ר אלעזר שטרן:>
אז זה בסדר. זה עונה על זה.

<נעמה פויכטונגר:>
לא אם מוסיפים את המבחן הנוסף, את שלושת המבחנים האלה.
<סיגל קוגוט:>
אם אתה אומר שזה היה בנסיבות בהן יש הסתברות שזה יפגע בבטיחות  או בגוף, שזאת הייתה המטרה, הוא אומר שזה לא יחול כי הוא לא רצה לפגוע בבטיחות הציבור.

<היו"ר אלעזר שטרן:>
הוא כן רצה. 

<סיגל קוגוט:>
לא. הוא אמר לא בבטיחות הציבור.

<אבי:>
הוא לא רצה דם.

<סיגל קוגוט:>
הוא רצה ליצור בחברה הישראלית איזו תחושה שבן אדם יכול לקחת טרקטור ולהרוס שורה של רכבים וזה גורם לבהלה. זה ההסבר.

<עדי קול:>
אני מרגישה שההסבר שלהם לא הגיוני בעיני. 

<אבי:>
אם הדחפורן הזה כן הרג מישהו, הוא טרוריסט. אם הוא לא הרג מישהו, הוא לא.

<עדי קול:>
לא נכון, כי לא צריך תוצאה. אנחנו לא צריכים תוצאה. דיברנו הרגע על הלכת הצפיות.  ממש לא דיברנו על תוצאה ואתה סתם מגחיך את זה כרגע. דיברנו על כך שיש סיכוי קרוב לוודאי ש.

<אורית סטרוק:>
לא יכול להיות שכל דבר שאדם עושה ממניעים לאומניים כאלה או אחרים, כל דבר יהפוך פתאום להיות טרור. מה, אנחנו השתגענו? יש כאן מתח לאומני בארץ הזאת ואנחנו יודעים אותו ומכירים אותו.  בסדר. לא בגלל זה כל דבר שאנשים עושים הם עושים ממניעים כאלה.

<נעמה פויכטונגר:>
הוויכוח הוא האם פגיעה חמורה ברכוש נכנסת להגדרה.

<אורית סטרוק:>
יש מספיק עבירות בחוק הפלילי ויש מספיק כלים.

<עדי קול:>
אני לא רואה איך אנחנו מתקדמים.

<סיגל קוגוט:>
אני יכולה לכתוב שתי גרסאות ותכריע בהן בהמשך.

<נעמה פויכטונגר:>
אנחנו אולי יכולים לבוא לדיון הבא עם דוגמאות נוספות.

<סיגל קוגוט:>
כן. זה יעזור. אני אעשה כאן שתי גרסאות כאשר באחת הסיפא חל על הכול ואחת שהיא כמו (ג) עכשיו. הוועדה תכריע אחרי שתשמע עוד דוגמאות.

<אורית סטרוק:>
תשאירי בבקשה. אני אומרת מראש שיכול מאוד להיות - - -

<עדי קול:>
שתצביעי נגד החוק.

<אורית סטרוק:>
כן. שולי ואני נצביע נגד החוק אם החוק הזה ייבנה  בהגדרות שלו כך שכל מה שאדם עושה ממניעים לאומניים, הופך להיות טרור. 

<נעמה פויכטונגר:>
אם זה היה נכון, כל פסקה (3) הייתה יורדת.

<אורית סטרוק:>
יש כאן פרופורציה שהיא לא לעניין.

<לילה מרגלית:>
יש שני דברים שרציתי לחדד בהקשר הזה. אני רוצה לחזור שוב לכך שהמשמעות של הקביעה שפגיעה חמורה ברכוש יכולה להוות מעשה טרור כרוכה גם בשאלה איך מגדירים את המטרה מלכתחילה כי היום ההגדרה של מטרה היא להניע את הממשלה ולאו דווקא לגרום בהלה בציבור. להניע את הממשלה, יכול להיות גם במסגרת מעשים לגיטימיים לגמרי ואז מתווסף רק העניין של פגיעה חמורה.

<נעמה פויכטונגר:>
אני מזכירה שההגדרה מתחילה בעבירה. ההגדרה היא תמיד נושא המהווה עבירה.

<לילה מרגלית:>
בסדר, נכון, עבירה.

<נעמה פויכטונגר:>
לא מעשים לגיטימיים.

<לילה מרגלית:>
נכון אבל זאת לא הנקודה. הנקודה היא שנפתח פתח ואני רוצה לשאול האם כאשר במסגרת ההפגנה שיש בה אלמנטים של התפרעות מנפצים חלונות של בנקים, שללא ספק זה מעשה חמור שראוי לטיפול בידי המשפט הפלילי, והשאלה היא האם זה עלול להיכנס להגדרה של טרור.

<נעמה פויכטונגר:>
אני לא בטוחה שבמקרה כזה יש כאן מטרה.

<אבי:>
מטרה אידיאולוגית.

<לילה מרגלית:>
העבירה מלכתחילה תהיה מצומצמת.

<אורית סטרוק:>
כאשר החרדים מפגינים, הרבה פעמים הם שורפים פחי אשפה. זה יהיה טרור?

<נעמה פויכטונגר:>
יכול להיות.

<סיגל קוגוט:>
את יכולה לטפל בזה עת נטפל במניע ובמטרה.

<לילה מרגלית:>
אני רוצה לחדד עוד משהו. בהקשר של הפגיעה הקלה ברכוש שעלולה לגרום לפגיעות של סיכון חיי אדם. אני חושבת שכן חשוב לעמוד על איזשהו רף בסיסי של חומרת המעשה עצמו. למשל עולה השאלה אם גרפיטי עלול לגרום למשהו אחר והוא ייכנס להגדרה של מעשה טרור.

<היו"ר אלעזר שטרן:>
השאלה כמה זה מתגלגל.

<לילה מרגלית:>
לכן יש חשיבות לעצם המעשה עצמו, שהמעשה עצמו יהיה מעשה שהוא כשלעצמו עומד ברף  מסוים של חומרה. יש כאן קושי ויש כאן בעיה ככל שמרחיבים. אני מבינה את הרצון להתמודד עם מצבים של אנשים שעושים מעשה מניפולטיבי שנועד באמת לגרום לפגיעה קשה יותר אבל צריך מאוד מאוד להיזהר בהקשר הזה.

<היו"ר אלעזר שטרן:>
אני אקשה עליך.  אני אקח את הדוגמה הפשוטה ביותר שכבר עלתה כאן. חוסמים בזמן חירום את ואדי ערה ואת ואדי מילק יחד. זאת אומרת, את כל האפשרויות של צה"ל לשנע כוחות לצפון.

<אורית סטרוק:>
איך חוסמים?

<היו"ר אלעזר שטרן:>
עם אנשים.

<אורית סטרוק:>
יושבים על הכביש?

<היו"ר אלעזר שטרן:>
לדוגמה, כן. 

<אורית סטרוק:>
התפרעות. למה זה טרור?

<היו"ר אלעזר שטרן:>
השאלה מה המטרה. לכן אני חושב שהסוגיות האלה  יחזרו אלינו, לסוגיית המטרה.

<לילה מרגלית:>
זה לא קשור לדוגמה. זאת לא פגיעה קלה ברכוש.

<אורית סטרוק:>
אז הם חסמו. תביא מתזית ותעיף אותם. כל אלה שישבו על הכביש, אתה תיקח אותם עכשיו לחדר חקירות?

<נעמה פויכטונגר:>
להבנתנו הם לא נכנסים להגדרה.

<אבי:>
זה לא קשור לפגיעה קלה ברכוש.

<היו"ר אלעזר שטרן:>
רציתי לתת לכם דוגמה בהקשר של מעשה חמור. להיכנס עכשיו למעשה הגרעיני.

<לילה מרגלית:>
בדיוק בגלל דוגמאות כאלה חשוב שההגדרה תהיה מצומצמת וברורה ותתייחס לדברים כשלעצמם.

<היו"ר אלעזר שטרן:>
רציתי לומר שאת הנסיבות האלה בדיוק נפתור אחר כך בהקשר של המטרות, לשם מה נעשו אותן פעולות. אני חושב שזה מבחן יותר גדול. אני מקבל שגם למעשה הגרעיני צריך לתת משקל מסוים למידת החומרה שלו אבל אין לי ספק שהמבחן – אני לא רוצה להגיד יותר ממשי – הוא המטרה.

<סיגל קוגוט:>
זה המבחן העיקרי כי המעשה הגרעיני הוא מאוד נמוך.

<היו"ר אלעזר שטרן:>
נכון.

<סיגל קוגוט:>
גרפיטי, אין  משהו יותר נמוך מזה מבחינת העוצמה של המעשה.

<אורית סטרוק:>
גרפיטי אתה מכניס לטרור? אם גרפיטי יהיה בטרור,  אנחנו לא אתך.

<היו"ר אלעזר שטרן:>
אני יודע שלא תצביעו בעד.

<אורית סטרוק:>
אנחנו נצביע נגד החוק.

<היו"ר אלעזר שטרן:>
אני אומר משהו אחר. נגיד לשבור קיר של מסגד או בית כנסת, זה תלוי היכן זה נעשה. יש מקומות שלא יקרה כלום ואתה יכול לדעת, ויש מקומות שאם זה נעשה באמצע הר הבית, אנחנו יודעים מה זה יכול לעשות. גם אם זה רק או מטען או ארבעים בלוקים.

<לילה מרגלית:>
אני לא חושבת שמישהו יתווכח עם זה שפגיעה בהר הבית היא פגיעה חמורה ברכוש. 

<היו"ר אלעזר שטרן:>
לא, לא פגיעה חמורה. לא תהיה פגיעה חמורה. פגיעה לא חמורה ברכוש.

<אורית סטרוק:>
בחוק הרגיל יש לך המון כלים.

<היו"ר אלעזר שטרן:>
אני לא רוצה להיכנס לזה כי אני לא בטוח שלזה יש  מספיק כלים. אני אומר שוב שאני דיברתי רק על העיקרון של חומרת המעשה, חומרת המניע. המניע לא בהיבט של המוטיבציה אלא הגנרטור.

<אורית סטרוק:>
אולי להוציא לשון למישהו יכול לגרום לאנשים להתפרע? נכניס גם את זה לטרור? 

<היו"ר אלעזר שטרן:>
אני לא אומר כך. 

<אורית סטרוק:>
אם אתה מוציא לשון או מקלל. אני זוכרת שפעם הייתה בחורה שכתבה איזשהו פלייר בו היה כתוב שמוחמד חזיר. טרוריסטית כי היא מרגיזה מאוד את הערבים והם משתוללים בגלל זה. 
<היו"ר אלעזר שטרן:>
אנחנו חוזרים למה שאמרנו קודם.

<סיגל קוגוט:>
אני אכין שלוש גרסאות.

<קריאה:>
אם אפשר עוד הערה לגבי פגיעה לא חמורה ברכוש שעלולה לגרום לפגיעה חמורה לגוף או לחיים. יש אפשרות ביניים לומר שהיא תיכנס להגדרה של מעשה טרור רק אם היא תגרום באופן ישיר לפגיעה בגוף, בחיים, בביטחון.

<היו"ר אלעזר שטרן:>
לא, זה בסדר. אני חושב שדנו ולא דרשנו את זה. אני  חושב שזאת החמרה גדולה.

<קריאה:>
כאן אני רוצה להזכיר פסק דין של השופט זיאד פלאח מבית משפט השלום בחיפה בתיק של המרדה.  בתקופת ההתנתקות כמה אנשים הלכו או לשפרעם או לאחד הכפרים בסביבה ותלו כל מיני שלטים שנועדו להתסיס את האוכלוסייה. הם הועמדו לדין על המרדה והשופט פלאח אמר: סליחה, מי שחי במדינה דמוקרטית ונהנה מחרויות האזרח, צריך להיות מוכן לכך שיפגעו לו ברגשות ויעשו לו דברים שהוא מאוד לא יאהב ועדיין הוא יצטרך להגיב באיפוק.

<נעמה פויכטונגר:>
אנחנו גולשים כאן לעבירות ביטוי.

<קריאה:>
לא. העיקרון כאן הוא חשוב. אנחנו כחברה, אסור לנו להשלים עם התפיסה לפיה החוק יאמר שהואיל והערבים פרועים, אנחנו נראה בחומרה יתרה פגיעה ברגשותיהם. אי אפשר להציב את זה כך. אי אפשר לומר שהחוק מכיר בכך שמי שפרימיטיבי ומי שהוא חם מזג, אסור לעצבן אותו.

<היו"ר אלעזר שטרן:>
בפעם הבאה נראה את ההצעות. לא נפתח אותן לדיון  אלא נסתכל על מה שדיברנו ונתחיל בסעיף (ד).  אני רוצה לומר לאבי ואורית - - -

<אורית סטרוק:>
גם שולי רצתה לשמוע דוגמאות.

<היו"ר אלעזר שטרן:>
בסדר גמור. אני מציע שהדברים האלה ייעשו בצורה של פגישה ולא בצורה של ישיבה.

<סיגל קוגוט:>
עדיף שישיבות הוועדה יהיו בדלתיים פתוחות.

<היו"ר אלעזר שטרן:>
אם אני ארצה, גם אני אשתתף אבל אני לא חושב שניכנס לנוהל לפיו יהיו ישיבות סגורות של הוועדה. מה הבעיה לקיים את הדיון הזה?

<אורית סטרוק:>
בסדר. 

<היו"ר אלעזר שטרן:>
אני אפילו מוכן לבוא לפגישה אצלך. אני לא רוצה להיכנס כאן לנוהל של הבהרות ושנקיים ישיבות סגורות. 

<אורית סטרוק:>
אני קודם כל מזמינה אותך לפגישה אצלי על כוס קפה ועוגיות טעימות לדון על מה שאתה רוצה. אני חושבת שדברים מסוג שאבי רוצה להביא לנו צריכים להיאמר בישיבה פורמלית עם פרוטוקול פורמלי.

<סיגל קוגוט:>
קודם תשמעי אם יש משהו.

<היו"ר אלעזר שטרן:>
נכון. סיגל לקחה לי את המלים. המרחק של לעשות כאן ישיבה סגורה,  אנחנו עוד לא שם. אם נחשוב שזה צריך להיעשות, נעשה אבל אני חושב שיש צעדי ביניים.

תודה לכולם.

<הישיבה ננעלה בשעה 11:55.>
